
Οργανωτική δομή και βασικά χαρακτηριστικά διοικητικής λειτουργίας των ευρωπαϊκών εκπαιδευτικών συστημάτων

1. Εισαγωγή

Στο ευρωπαϊκό και διεθνές περιβάλλον είναι παγιωμένη πλέον, η αντίληψη ότι η οικονομική και κοινωνική ανάπτυξη μιας χώρας συναρτάται με την ποιοτική λειτουργία του εκπαιδευτικού συστήματος. Μια τέτοια λειτουργία βέβαια προϋποθέτει, εκτός των άλλων, την αναβάθμιση και τον εκσυγχρονισμό των δομών οργάνωσης και διοίκησης της εκπαίδευσης. Αφετηρία για την αναβάθμιση αυτή αποτελεί η υπέρβαση της «παραδοσιακής» θεώρησης της διοίκησης του εκπαιδευτικού συστήματος ως γραφειοκρατικού οργανισμού που λειτουργεί ως εκτελεστικό όργανο της κεντρικής διοίκησης και η αντιμετώπισή της ως ένα δυναμικό σύστημα που η αποκεντρωμένη λειτουργία του συνίσταται στην ορθολογική χρησιμοποίηση των διαθέσιμων ανθρώπινων και υλικών πόρων για την πραγματοποίηση των εκπαιδευτικών στόχων ενός κράτους.

Σ’ αυτό το πλαίσιο ο ρόλος και ο βαθμός συμμετοχής της Τοπικής Αυτοδιοίκησης θεωρείται ιδιαίτερα σημαντική παράμετρος της εύρυθμης και αποτελεσματικής λειτουργίας ενός εκπαιδευτικού οργανισμού, κυρίως πρωτοβάθμιας και δευτεροβάθμιας εκπαίδευσης. Στην Ελλάδα η ιστορικότητα του φαινομένου της εκπαιδευτικής διοίκησης και λειτουργίας δεν επιτρέπει να γίνεται λόγος για καταγραφή μιας μακρόχρονης και πολύπλευρης εμπειρίας σε τέτοιου είδους ζητήματα. Στόχος της μελέτης αυτής είναι αρχικά η αποτύπωση της πολύμορφης ευρωπαϊκής εμπειρίας σε θέματα συμμετοχής της Τοπικής Αυτοδιοίκησης στην οργάνωση και λειτουργία των εκπαιδευτικών μονάδων και στη συνέχεια η παρουσίαση - ανάδειξη των τομέων στους οποίους η Τοπική Αυτοδιοίκηση στην Ελλάδα θα έχει τη δυνατότητα να αξιοποιήσει δημιουργικά την ευρωπαϊκή εμπειρία και να διαμορφώσει ένα πλαίσιο σύγχρονων προτάσεων αναβάθμισης του ρόλου της στην λειτουργία των σχολικών μονάδων σε τοπικό - περιφερειακό επίπεδο.

2. Το ευρωπαϊκό εκπαιδευτικό περιβάλλον : χαρτογράφηση της πραγματικότητας και των νέων τάσεων - προσανατολισμών της εκπαιδευτικής πολιτικής

Στις χώρες της Ευρωπαϊκής Ένωσης αλλά και στις υπόλοιπες αναπτυγμένες οικονομικά χώρες κυριαρχεί η αντίληψη ότι το ανθρώπινο κεφάλαιο αποτελεί σημαντική πηγή οικονομικής και κοινωνικής ανάπτυξης, γι’ αυτό η επένδυση στη μόρφωση-κατάρτιση του ανθρώπινου δυναμικού θεωρείται προτεραιότητα της εκπαιδευτικής πολιτικής. Η προτεραιότητα αυτή μεταφράζεται σε μια σειρά νέων κατευθύνσεων στη δομή και λειτουργία των εκπαιδευτικών συστημάτων, ιδιαίτερα στα κράτη-μέλη της Ευρωπαϊκής Ένωσης. Οι κατευθύνσεις αυτές αναφέρονται μεταξύ άλλων στα εξής :

1) στην ανάγκη συνεργασίας των κρατών-μελών για ανταλλαγή εμπειριών και τεχνογνωσίας σε θέματα εκπαίδευσης

2) στην καθιέρωση νέων ευέλικτων δομών δια βίου εκπαίδευσης και κατάρτισης του ανθρώπινου δυναμικού

3) στην αποκεντρωτική λειτουργία των εκπαιδευτικών συστημάτων ανάλογα με τη διοικητική δομή και τις γεωγραφικές συνθήκες κάθε χώρας

4) στην ενίσχυση της κινητικότητας του εκπαιδευτικού δυναμικού (διδασκόντων, μαθητών, στελεχών διοίκησης κτλ.) για την μετεκπαίδευση - επιμόρφωση σε σύγχρονους επιστημονικούς τομείς

5) στην εξασφάλιση ίσων ευκαιριών στην εκπαίδευση με την ανάπτυξη πολιτικών για την αντιμετώπιση του λειτουργικού αναλφαβητισμού και της σχολικής αποτυχίας

6) στην εφαρμογή στην εκπαιδευτική πράξη των αρχών της διαπολιτισμικής εκπαίδευσης, με στόχο την ισότιμη ένταξη των παλιννοστούντων και αλλοδαπών μαθητών στο νέο κοινωνικό περιβάλλον

7) στην ταχύτατη ένταξη των νέων τεχνολογιών στην εκπαιδευτική διαδικασία για την αναβάθμιση των συνθηκών μάθησης στο «παραδοσιακό» εκπαιδευτικό περιβάλλον αλλά και για την υλοποίηση εναλλακτικών μορφών παροχής εκπαιδευτικών υπηρεσιών, κυρίως μέσα από τη μεθοδολογία της Ανοικτής και Εξ Αποστάσεως εκπαίδευσης.

Στο πλαίσιο αυτό η εκπαίδευση στις χώρες - μέλη της Ευρωπαϊκής Ένωσης διακρίνεται σε τρεις βαθμίδες (Πρωτοβάθμια, Δευτεροβάθμια, Τριτοβάθμια) αλλά παρουσιάζει σημαντικές διαφοροποιήσεις στη δομή, έτσι ώστε να επιμερίζονται οι ευθύνες και να εξασφαλίζεται λειτουργική ευελιξία. Ιδιαίτερα η διοικητική λειτουργία της Πρωτοβάθμιας και Δευτεροβάθμιας εκπαίδευσης, στην οποία θα επικεντρωθεί η μελέτη αυτή, διαρθρώνεται σε τέσσερα επίπεδα, το κεντρικό, το περιφερειακό, το τοπικό και το σχολικό σε καθένα από τα οποία δίδεται μεγαλύτερο ή μικρότερο βάρος ανάλογα με την ιστορική εξέλιξη, τη διοικητική οργάνωση και τις πολιτικές επιλογές της κυβέρνησης κάθε χώρας.
Όσον αφορά το κεντρικό επίπεδο, σε όλες τις χώρες της Ευρωπαϊκής Ένωσης εκπροσωπείται από το αρμόδιο υπουργείο Παιδείας που αποτελεί και τον ανώτατο διοικητικό φορέα της εκπαίδευσης. Στις αρμοδιότητες του Υπουργείου είναι η λήψη αποφάσεων που αφορούν στο σχεδιασμό της εκπαιδευτικής πολιτικής, στην οργάνωση και τον έλεγχο της λειτουργίας της, καθώς και στη μέριμνα για τη χρηματοδότησή της. Το υπουργείο Παιδείας πλαισιώνουν θεσμικά όργανα - συμβουλευτικά σώματα, όπως είναι για παράδειγμα το Εθνικό Συμβούλιο Προγραμμάτων στην Γαλλία ή το Παιδαγωγικό Ινστιτούτο στην Ελλάδα τα οποία επικουρούν το έργο του.

Το περιφερειακό επίπεδο περιλαμβάνει τις διοικητικές υπηρεσίες της εκπαίδευσης που εδρεύουν σε κάθε περιφέρεια ή διοικητικό διαμέρισμα μιας χώρας. Αρμοδιότητες των υπηρεσιών αυτών είναι να διευκολύνουν τη λειτουργία της εκπαίδευσης στην περιοχή της δικαιοδοσίας τους, σύμφωνα με τις κατευθύνσεις του υπουργείου Παιδείας. Βέβαια, σε ορισμένες χώρες, όπου το σύστημα της εκπαίδευσης είναι αποκεντρωτικό, τα περιφερειακά όργανα διοίκησης της εκπαίδευσης έχουν τη δυνατότητα να λαμβάνουν αποφάσεις σε θέματα εκπαιδευτικού σχεδιασμού και να τις υλοποιούν.
Το τοπικό επίπεδο περιλαμβάνει τα όργανα διοίκησης της εκπαίδευσης που εντάσσονται στα πλαίσια των Δήμων. Οι φορείς αυτοί έχουν ευθύνη να υλοποιούν τις αποφάσεις της κεντρικής εκπαιδευτικής διοίκησης και να διευκολύνουν τις λειτουργίες της εκπαίδευσης στις περιοχές ευθύνης τους.
Τέλος, σε σχολικό επίπεδο, οι διοικητικές αποφάσεις λαμβάνονται από τη διεύθυνση της σχολικής μονάδας, καθώς επίσης και από άλλα όργανα, όπως είναι το συμβούλιο των διδασκόντων, οι σχολικές επιτροπές και οι σύλλογοι γονέων. Οι αποφάσεις που λαμβάνονται, σύμφωνα με τις οδηγίες του υπουργείου, αφορούν τόσο στην εκπαιδευτική όσο και στην ευρύτερη κοινωνική και πολιτιστική λειτουργία του σχολείου στην τοπική κοινωνία..
Σύμφωνα με τα παραπάνω, χρειάζεται να τονιστεί ότι τα περιφερειακά και τοπικά όργανα διοίκησης της εκπαίδευσης, δεν έχουν σε όλες τις χώρες τις ίδιες αρμοδιότητες. Στις χώρες που ακολουθούν το συγκεντρωτικό μοντέλο στην εκπαίδευση (Γαλλία, Ιταλία, Ισπανία κτλ.) οι αποφάσεις ουσιαστικά λαμβάνονται από το Υπουργείο Παιδείας και τα περιφερειακά όργανα είναι διαχειριστικά και εκτελεστικά όργανα των αποφάσεων αυτών. Αντίθετα, στις χώρες που ακολουθούν το αποκεντρωτικό μοντέλο εκπαίδευσης (Μ. Βρετανία, Σουηδία, Φιλανδία κτλ.), οι τοπικοί φορείς απολαμβάνουν μεγαλύτερη διοικητική ελευθερία. Στο πλαίσιο αυτό, θα επιχειρήσουμε να προσεγγίσουμε τα εκπαιδευτικά συστήματα τριών χωρών, οι οποίες ακολουθούν διαφορετική πολιτική σε θέματα οργάνωσης και λειτουργίας του εκπαιδευτικού συστήματος, ώστε να προβούμε σε μια συγκριτική θεώρηση της διοικητικής δομής των εκπαιδευτικών τους συστημάτων. Οι χώρες αυτές είναι η Μεγάλη Βρετανία, η Γαλλία και η Σουηδία. Παράλληλα θα αναφερθούμε σε διοικητικά χαρακτηριστικά των εκπαιδευτικών συστημάτων άλλων χωρών όπως της Φιλανδίας και της Ιταλίας που αποτελούν δύο ακόμα χαρακτηριστικά εκπαιδευτικά συστήματα αποκεντρωτικής και συγκεντρωτικής λειτουργίας αντίστοιχα.

2.1. Οργανωτική δομή και διοικητική λειτουργία του εκπαιδευτικού συστήματος της Μεγάλης Βρετανίας

Η Μεγάλη Βρετανία αποτελείται από την Αγγλία, την Ουαλία, τη Σκοτία και τη Β. Ιρλανδία. Τα επικρατέστερα εκπαιδευτικά συστήματα είναι αυτά της Αγγλίας και της Ουαλίας, τα οποία περικλείουν και τα περισσότερα χαρακτηριστικά του εκπαιδευτικού συστήματος της Σκοτίας.
Το μοντέλο διοίκησης της εκπαίδευσης στη Μεγάλη Βρετανία είναι αποκεντρωτικό. Οι ευθύνες κατανέμονται ανάμεσα στην κεντρική κυβέρνηση, στην τοπική αυτοδιοίκηση και στους σχολικούς φορείς.

Υπουργείο Παιδείας

Εκλεγμένες Τοπικές εκπαιδευτικές αρχές (LEAs)
Επιτροπή Παιδείας των LEAs
Σχολική Επιτροπή - Διευθυντής Σχολείου

Σχήμα 1: Γενικό πλαίσιο της Εκπαιδευτικής Διοίκησης στη Μ. Βρετανία

Η κεντρική κυβέρνηση έχει ως αρμόδιο όργανο για την εκπαίδευση το Υπουργείο Παιδείας και Δεξιοτήτων (Department of Education and Skills), καθώς και το Γραφείο της Ουαλίας (Welsh Office Education Department). Ο Υπουργός Παιδείας είναι υπεύθυνος γενικά για την εκπαιδευτική πολιτική. Συνεπικουρείται από δύο υφυπουργούς, οι οποίοι αναλαμβάνουν συγκεκριμένα εκπαιδευτικά καθήκοντα. Συγκεκριμένα, υπάρχει υφυπουργός που είναι υπεύθυνος για το εκπαιδευτικό επίπεδο των σχολείων. Έχει αρμοδιότητες που σχετίζονται με τις ηλικίες από 1-19 χρονών. Εποπτεύει την λειτουργία των σχολείων (προσχολικής, πρωτοβάθμιας και δευτεροβάθμιας εκπαίδευσης), την εκπαίδευση των εκπαιδευτικών, την πρόσληψή τους και την πληρωμή τους. Επίσης, είναι υπεύθυνος για τον έλεγχο των σχολικών προγραμμάτων, για την οργάνωση των σχολείων και για τις οικονομικές τους ανάγκες. Τέλος, είναι υπεύθυνος για τις LEA (Local Education Authorities). Εκτός από αυτόν, υπάρχει και υφυπουργός ο οποίος είναι αρμόδιος για τη δια βίου και την ανώτατη εκπαίδευση.

Εκτός από την κεντρική διοίκηση, στο αποκεντρωτικών τάσεων σύστημα της Μεγάλης Βρετανίας σημαντικό ρόλο διαδραματίζουν οι Τοπικές Εκπαιδευτικές Αρχές (Local Education Authorities, LEA). Η Μεγάλη Βρετανία είναι χωρισμένη σε 116 LEAs, οι οποίες διοικούνται από πρόσωπα εκλεγμένα σε τοπικό επίπεδο (κατ’ αναλογία με τα ποσοστά των πολιτικών φορέων - κομμάτων στις δημοτικές εκλογές) και λειτουργούν με την αξιοποίηση τοπικού επιστημονικού και υπαλληλικού προσωπικού. Κάθε τοπική εκπαιδευτική αρχή (LEA) έχει μια εκπαιδευτική επιτροπή, η οποία προσδιορίζει και ελέγχει την εκτέλεση των παραπάνω αρμοδιοτήτων και ευθυνών. Γενικά, η εξουσία των LEAs περιλαμβάνει τη λήψη αποφάσεων σχετικά με την ίδρυση σχολείων, το διορισμό και την αμοιβή των εκπαιδευτικών. Επιπλέον, προγραμματίζουν και εξασφαλίζουν τις αναγκαίες σχολικές θέσεις και εποπτεύουν τις εγγραφές των μαθητών στα σχολεία. Εκτός από αυτά, οι LEAς ελέγχουν και συντηρούν τα σχολεία της κομητείας. Σε αυτά οι τοπικές εκπαιδευτικές αρχές διανέμουν τους οικονομικούς πόρους - τους οποίους διαχειρίζεται ο Διευθυντής της Σχολικής Μονάδας -, ελέγχουν τη διοίκησή τους, καθορίζουν τις ημέρες των διακοπών και των αργιών και λαμβάνουν μέτρα για όσα σχολεία αντιμετωπίζουν λειτουργικά προβλήματα. Σε τελική ανάλυση οι LEAs είναι υπεύθυνες για την εκπαίδευση, η κάθε μία στην περιοχή ή το διοικητικό διαμέρισμα της δικαιοδοσίας της. Στο αμέσως επόμενο κεφάλαιο θα υπάρξει αναλυτική παρουσίαση των ευθυνών και αρμοδιοτήτων των LEAs.

Σύμφωνα λοιπόν με όσα αναφέρθηκαν, καθίσταται σαφές ότι το εκπαιδευτικό σύστημα της Μεγάλης Βρετανίας χαρακτηρίζεται από αποκεντρωτικό πνεύμα (Σχήμα 1). Η διοίκηση της εκπαίδευσης δεν ανήκει αποκλειστικά στο υπουργείο Παιδείας. Σημαντικό μερίδιο στις αποφάσεις που αφορούν σε όλους τους τομείς της εκπαίδευσης έχουν και οι τοπικές εκπαιδευτικές αρχές (LEAς), ενώ ακόμα και οι σχολικές μονάδες, σε συνεργασία με τις LEAς, έχουν σημαντικές εκπαιδευτικές αρμοδιότητες.

2.2. Οργανωτική δομή και διοικητική λειτουργία του εκπαιδευτικού συστήματος της Γαλλίας

Η Γαλλία, μια χώρα με ισχυρή παράδοση συγκεντρωτικού μοντέλου διοίκησης, διατηρεί ένα εκπαιδευτικό σύστημα το οποίο βρίσκεται υπό τον άμεσο έλεγχο του κράτους.. Όμως μετά το 1982, μεταφέρθηκαν στις τοπικές αρχές συγκεκριμένες εκπαιδευτικές εξουσίες και αρμοδιότητες, οι οποίες προηγουμένως ασκούνταν από την κεντρική διοίκηση της εκπαίδευσης.

Σε κεντρικό επίπεδο, ο κύριος φορέας της εκπαίδευσης είναι το Υπουργείο Νεότητας και Εθνικής Εκπαίδευσης (Ministere de la jeunesse de l’ education nationale). Στον Υπουργό Παιδείας υπάγεται η διεύθυνση της δημόσιας εκπαίδευσης και το δικαίωμα ελέγχου της ιδιωτικής εκπαίδευσης. Πιο συγκεκριμένα η διοίκηση της εκπαίδευσης ασκείται από τις κεντρικές διοικητικές αρχές του Υπουργείου Εθνικής Εκπαίδευσης, μέσω εννιά αρμόδιων διευθύνσεων. Σημαντικός είναι ο ρόλος και των συμβουλίων επικουρικού χαρακτήρα, όπως το Συμβούλιο για τα Εθνικά Προγράμματα (Conseil national des Programmes). ένα όργανο ανάλογο με το Παιδαγωγικό Ινστιτούτο το οποίο έχει αρμοδιότητες σχεδιασμού και σύνταξης προγραμμάτων σπουδών (αναλυτικά προγράμματα) κ.τ.λ.

Η κεντρική κυβέρνηση είναι υπεύθυνη για το διορισμό και την εκπαίδευση των εκπαιδευτικών (στις Ecoles Normales, η εισαγωγή στις οποίες γίνεται μετά από αυστηρές εξετάσεις), καθώς και για την σύνταξη των αναλυτικών προγραμμάτων. Ακόμα, το κράτος χρηματοδοτεί την εκπαίδευση, αναλαμβάνει τη μισθοδοσία των εκπαιδευτικών, και δαπανά ποσά για οικονομική βοήθεια, όπως για τις τρέχουσες ανάγκες των σχολείων, υποτροφίες και άλλα.

Σε περιφερειακό επίπεδο, στο πλαίσιο της λογικής αποκέντρωσης που έχει ξεκινήσει στη Γαλλία, το κράτος έχει παραχωρήσει εξουσίες στις περιφερειακές εκπαιδευτικές αρχές. Αυτές εκπροσωπούνται από ένα εκλεγμένο (κατ’ αναλογία με τα ποσοστά των πολιτικών φορέων - κομμάτων στις τοπικές εκλογές) τοπικό συμβούλιο που έχει τη γενική ευθύνη για θέματα οικονομικά, κοινωνικά, πολιτισμού, υγιεινής και επιστημονικής ανάπτυξης της πόλης και της περιοχής. Πρόκειται για διοικητικές εκπαιδευτικές μονάδες που ονομάζονται ακαδημίες (academies) και οι επικεφαλείς τους ονομάζονται recteurs d’ academies. Στην Γαλλία υπάρχουν 25 εκπαιδευτικές περιοχές (academies). Επίσης, οι ακαδημίες έχουν ευθύνη για τη συντήρηση των σχολείων της δευτεροβάθμιας εκπαίδευσης. Λαμβάνουν από την κεντρική διοίκηση ένα ποσό χρημάτων, το οποίο κατανέμουν οι ίδιες στα σχολεία ανάλογα με τις ανάγκες. Εκτός από αυτά οι επικεφαλείς των ακαδημιών (recteurs) έχουν αρμοδιότητα να καθορίζουν τις αναγκαίες θέσεις του διδακτικού προσωπικού, καθώς επίσης και να μετακινούν διδάσκοντες μεταξύ των σχολείων της ακαδημίας - περιφέρειάς τους. Τέλος, σε περιφερειακό επίπεδο υφίστανται και οι επιθεωρητές της περιφέρειας οι οποίοι έχουν ως κύριο έργο τους την αξιολόγηση των εκπαιδευτικών στη δευτεροβάθμια εκπαίδευση.
Σε ένα πιο περιορισμένο επαρχιακό επίπεδο που υπάγεται στις ακαδημίες υπάρχουν τα διαμερίσματα και οι κοινότητες. Οι κοινότητες και τα διαμερίσματα (νομοί) είναι υπεύθυνα για την προσχολική και την πρωτοβάθμια εκπαίδευση οι πρώτες και για την κατώτερη Δευτεροβάθμια εκπαίδευση (κολέγια) τα δεύτερα. Συγκεκριμένα, είναι αρμόδια για την ίδρυση των σχολείων αυτών, για την κατάρτιση του προϋπολογισμού τους, την συντήρηση τους, καθώς και για την μισθοδοσία του μη εκπαιδευτικού προσωπικού. Τέλος, οι επιθεωρητές των διαμερισμάτων, είναι υπεύθυνοι για την επιθεώρηση των δασκάλων και των σχολείων της βασικής εκπαίδευσης.
2.3. Οργανωτική δομή και διοικητική λειτουργία του εκπαιδευτικού συστήματος της Σουηδίας

Η Σουηδία θεωρείται ότι ακολουθεί ένα μεθοδικά αποκεντρωμένο μοντέλο εκπαίδευσης. Αναλυτικότερα ενώ ο ρόλος της κεντρικής διοίκησης είναι σημαντικός, ο αποκεντρωτικός χαρακτήρας του εκπαιδευτικού συστήματος είναι άμεσα ορατός. Παράλληλα το σουηδικό εκπαιδευτικό σύστημα χαρακτηρίζεται από διαρκείς προσπάθειες εκσυγχρονισμού και εκδημοκρατισμού, τόσο σε επίπεδο στόχων, όσο και σε επίπεδο εκπαιδευτικών πρακτικών.

Το Κοινοβούλιο (Riksadag) και η Κυβέρνηση έχουν την απόλυτη ευθύνη για την Εκπαίδευση στη Σουηδία, καθορίζοντας το εθνικό πρόγραμμα σπουδών που περιλαμβάνει τους αντικειμενικούς στόχους και τις κατευθυντήριες γραμμές του εκπαιδευτικού συστήματος. Το Υπουργείο της Εκπαίδευσης και Επιστήμης (Utbildnings departementet) έχει την ανώτατη εποπτεία του συνόλου της εκπαίδευσης, πλην των προσχολικών ιδρυμάτων. Ο Υπουργός συνεπικουρείται στο έργο του από τους δύο υφυπουργούς, ο καθένας από τους οποίους έχει συγκεκριμένες αρμοδιότητες.

Το Ανώτατο Εθνικό Συμβούλιο Εκπαίδευσης (National Agency for Education) και οι Περιφερειακές Εκπαιδευτικές Αρχές είναι τα όργανα που εφαρμόζουν τις πολιτικές αποφάσεις και τους νόμους του Κοινοβουλίου και της Κυβέρνησης. Το ΑΕΣΕ είναι η κεντρική διοικητική εξουσία για τα σχολεία. Πρόκειται για ανεξάρτητο συμβουλευτικό σώμα που ασχολείται κυρίως με την επιθεώρηση, αξιολόγηση και μελέτη του εκπαιδευτικού συστήματος στη Σουηδία. Αμέσως μετά την κεντρική κρατική διοίκηση, την ευθύνη για την εποπτεία της εκπαίδευσης σε καθεμιά από τις 22 περιφέρειες της Σουηδίας έχει η περιφερειακή σχολική διεύθυνση.

Η Τοπική Αυτοδιοίκηση στη Σουηδία είναι μια από τις βασικότερες παραμέτρους στη διοίκηση της εκπαίδευσης. Καθένας από τους 289 δήμους είναι ελεύθερος να αποφασίσει τον τρόπο λειτουργίας των σχολείων του, γι’ αυτό και μεταξύ των δήμων παρατηρούνται σημαντικές αλλαγές. Η πιο σημαντική υποχρέωση που έχουν οι δήμοι είναι να καταρτίζουν ένα εκπαιδευτικό πλάνο (skol-plan), το οποίο να περιγράφει τον τρόπο με τον οποίο θα λειτουργήσουν τα σχολεία τους, ώστε να πετύχουν τους εθνικούς στόχους. Κάθε σχολικό πλάνο είναι απαραίτητο να λαμβάνει την έγκριση από το δημοτικό συμβούλιο.

2.4. Οργανωτικά και διοικητικά χαρακτηριστικά άλλων ευρωπαϊκών εκπαιδευτικών συστημάτων

2.4.1 Το εκπαιδευτικό σύστημα της Φινλανδίας
Το εκπαιδευτικό σύστημα της Φινλανδίας λόγω της κατάταξής του στην πρώτη θέση του διεθνούς προγράμματος αξιολόγησης των εκπαιδευτικών συστη​μάτων PISA που δημιουργήθηκε και διεξάγεται από τον Οργανισμό Οικονομικής Συνεργασίας και Ανάπτυξης (Ο.Ο.Σ.Α.), προκάλεσε το ιδιαίτερο ενδιαφέρον επιστημονικών, πολιτικών και άλλων φορέων στην Ευρώπη και την Ελλάδα για τον σύγχρονο και αποτελεσματικό τρόπο λειτουργίας του. Γι’ αυτό η παρουσίασή του θα είναι λίγο διαφορετική επειδή η δομή (Πίνακας 1) και η λειτουργία του έχουν ενδιαφέροντα στοιχεία, τα οποία δεν είναι ιδιαίτερα γνωστά στην Ελλάδα..

Στη Φινλανδία η υποχρεωτική εκπαίδευση είναι ενιαία, διαρκεί εννέα χρόνια και περιλαμβάνει το κατώτερο στάδιο και το ανώτερο. Υπάρχει η 10η προαιρετική τάξη που την ακολουθούν συνήθως όσοι δεν συνεχίζουν σπουδές. Η ανώτερη δευτεροβάθμια εκπαίδευση περιλαμβάνει το λύκειο και τις τεχνικές σχολές με τριετή διάρκεια σπουδών. Η ανώτατη εκπαίδευση περιλαμβάνει δύο παράλληλους τομείς τα πανεπιστήμια και τα πολυτεχνεία.

2.4.1.1. Δομή του φινλανδικού εκπαιδευτικού συστήματος

* Εργασιακή εμπειρία – διπλωματική εργασία

Πίνακας 1 : Δομή του φινλανδικού εκπαιδευτικού συστήματος

2.4.1.1. Διοικητική λειτουργία του φινλανδικού εκπαιδευτικού συστήματος -Συγκριτική προσέγγιση

Το εκπαιδευτικό σύστημα της Φινλανδίας ακολουθεί ένα ιδιαίτερα αποκεντρωτικό μοντέλο λειτουργίας. Το υπουργείο Παιδείας είναι η ανώτατη εκπαιδευτική αρχή, ενώ μεγάλος αριθμός αρμοδιοτήτων έχει παραχωρηθεί στην Τοπική Αυτοδιοίκηση (Η Τοπική Αυτοδιοίκηση περιλαμβάνει 19 περιφέρειες και 455 δήμους.). Για να κατανοηθεί καλύτερα ο βαθμός αποκέντρωσης καθώς και άλλα χαρακτηριστικά του Φινλανδικού εκπαιδευτικού συστήματος σε σύγκριση με την ελληνική εκπαιδευτική πραγματικότητα είναι ενδιαφέρον να μελετηθεί ο πίνακας 2 που ακολουθεί.

Πίνακας 2 : Συγκριτική προσέγγιση του τρόπου λήψης αποφάσεων στα εκπαιδευτικά συστήματα της Ελλάδας και της Φινλανδίας.
Στον πίνακα 2 παρατηρούμε ότι το φινλανδικό εκπαιδευτικό σύστημα λειτουργεί πιο αποκεντρωτικά από το ελληνικό σε θέματα λειτουργίας των σχολείων, προγραμμάτων, επιλογής διδακτικών μεθόδων και βιβλίων, πρόσληψης προσωπικού, αξιολόγησης και χρηματοδότησης σε σύγκριση με το ελληνικό το οποίο παρουσιάζεται ιδιαίτερα συγκεντρωτικό. Μοναδική εξαίρεση η πιστοποίηση τίτλων σπουδών η οποία στην Ελλάδα παρέχεται μετά από ενδοσχολικές εξετάσεις, ενώ στη Φινλανδία μετά από εξετάσεις εθνικού επιπέδου με ειδικά τεστ.

2.4.2 Το εκπαιδευτικό σύστημα της Ιταλίας

Στην περίπτωση της Ιταλίας, η διοίκηση της εκπαίδευσης ακολουθεί παραδοσιακά το συγκεντρωτικό μοντέλο. Ωστόσο από το 1972 και μετά, μέχρι τις πρόσφατες νομοθετικές ρυθμίσεις (Νοέμβριος 2005) σταδιακά πολλές εξουσίες του κράτους άρχισαν να μεταφέρονται στις τοπικές κοινωνίες (στις 20 αυτόνομες περιφέρειες, στις επαρχίες και τις κοινότητες). Παρόλα αυτά, η άσκηση της εκπαιδευτικής πολιτικής παραμένει στην αρμοδιότητα της κεντρικής διοίκησης.
Η κεντρική διοίκηση της εκπαίδευσης στην ιταλική πραγματικότητα ασκείται σήμερα από δύο υπουργεία. Το Υπουργείο Δημόσιας Εκπαίδευσης, το οποίο είναι αρμόδιο για την προσχολική, την πρωτοβάθμια και τη δευτεροβάθμια εκπαίδευση, και το Υπουργείο Πανεπιστημίων και Επιστημονικής και Τεχνολογικής Έρευνας, που έχει την ευθύνη για την τριτοβάθμια εκπαίδευση.
Το Υπουργείο Δημόσιας Εκπαίδευσης έχει αρμοδιότητες σχεδιασμού και ελέγχου και μελετά τον προσανατολισμό των εκπαιδευτικών προγραμμάτων σε εθνικό επίπεδο. Επίσης, θέτει τα πρότυπα της ποιότητας και τα κριτήρια ανάπτυξης του εκπαιδευτικού συστήματος. Το Υπουργείο διαρθρώνεται σε δύο τμήματα και τρεις υπηρεσίες μέσω των οποίων ασκεί την εκπαιδευτική του πολιτική.
Τα τμήματα είναι τα ακόλουθα :
· Τμήμα ανάπτυξης της εκπαίδευσης (Dipartimento per lo Sviluppo dell’ istruzione)

· Τμήμα υπηρεσιών σε όλη τη χώρα (Dipartimento per i servizi nel territorio)
Καθήκον του τμήματος ανάπτυξης της εκπαίδευσης είναι να θέτει σε εφαρμογή τις οδηγίες του υπουργείου σχετικά με τη δομή του εκπαιδευτικού συστήματος, τους κανονισμούς, το πρόγραμμα σπουδών, την αξιολόγηση των μαθητών και των καθηγητών, καθώς και την εκπαίδευση του διδακτικού και διοικητικού προσωπικού. Το δεύτερο τμήμα που αφορά τις υπηρεσίες εφαρμόζει τις οδηγίες του υπουργείου σχετικά με την οργάνωση του εκπαιδευτικού συστήματος.

Όπως αναφέρθηκε το Υπουργείο Δημόσιας Εκπαίδευσης πλαισιώνεται και από τρεις υπηρεσίες. Η πρώτη συνδέεται με τη διαχείριση οικονομικών υποθέσεων (Servizio per gli affari economico - finanziari). Η υπηρεσία διοικείται από δύο διευθυντές και διαρθρώνεται σε επτά γραφεία, εκ των οποίων το καθένα έχει συγκεκριμένες οικονομικές αρμοδιότητες. Σε γενικές γραμμές, η υπηρεσία παρέχει συμβουλές για οικονομικά θέματα στα κεντρικά και περιφερειακά γραφεία της εκπαίδευσης. Επίσης ελέγχει τις οικονομικές ανάγκες της κεντρικής διοίκησης και των τοπικών γραφείων της εκπαίδευσης, συντάσσει το πρόγραμμα κατανομής των κονδυλίων και παρακολουθεί τον τρόπο που πραγματοποιείται η διαχείρισή τους από κάθε σχολική μονάδα..
Συμπερασματικά, διαπιστώνεται ότι το υπουργείο και οι φορείς που το πλαισιώνουν, έχουν την ευθύνη για το σχεδιασμό και την λειτουργία της εκπαίδευσης στην Ιταλία. Ακόμα, το υπουργείο καθορίζει εκτός από τα προγράμματα, τη διάρκεια της εκπαίδευσης, τις εβδομάδες διδασκαλίας σε ένα σχολικό έτος και τον αριθμό των μαθητών σε κάθε τάξη.
Σε περιφερειακό επίπεδο στην Ιταλία υπάρχει ένα Γραφείο εκπαίδευσης σε κάθε μια από τις 20 περιφέρειες της χώρας. Τα είκοσι (20) αυτά περιφερειακά γραφεία (Uffici scolastici regionali) αποτελούν διοικητικούς φορείς, οι οποίοι εφαρμόζουν τις αποφάσεις των τμημάτων του Υπουργείου Δημόσιας Εκπαίδευσης και διαδραματίζουν συμβουλευτικό ρόλο στα σχολεία που υπάγονται στην αρμοδιότητά τους.
Εκτός από τα παραπάνω Γραφεία που αποτελούν, κατά κάποιον τρόπο, υπηρεσίες του Υπουργείου Παιδείας στις περιφέρειες, υφίστανται και άλλες τοπικές εκπαιδευτικές αρχές - συμβούλια παιδείας σε περιφερειακό, επαρχιακό και δημοτικό επίπεδο. Οι εκπαιδευτικές αυτές αρχές συνεργάζονται με τα γραφεία του υπουργείου, προκειμένου να εξασφαλιστεί η ορθή κατανομή των οικονομικών πόρων στα σχολεία και να βελτιωθούν οι υπάρχουσες δομές της εκπαίδευσης.

Ρόλος και αρμοδιότητες της Τοπικής Αυτοδιοίκησης στα
εκπαιδευτικά συστήματα της Μεγάλης Βρετανίας, Γαλλίας και Σουηδίας

3. Αρμοδιότητες της Τ.Α. στο εκπαιδευτικό σύστημα της Μεγαλης Βρετανιας

Αν και τη συνολική ευθύνη για την εκπαίδευση που επιχορηγείται από τον κρατικό προϋπολογισμό τη φέρει η κεντρική κυβέρνηση, η εκπαίδευση στην Αγγλία και την Ουαλία χαρακτηρίζεται γενικά από τον αποκεντρωτικό της προσανατολισμό. Πολλές αρμοδιότητες έχουν μεταφερθεί στις τοπικές εκπαιδευτικές αρχές, τις LEAs, στις εκκλησίες και άλλα εθελοντικά σώματα, στα κυβερνητικά σώματα των εκπαιδευτικών ινστιτούτων καθώς και στους ίδιους τους εκπαιδευτικούς.

Αν επιχειρήσουμε μια σύντομη αναδρομή στους βασικούς νόμους της εκπαιδευτικής πολιτικής στη Μεγάλη Βρετανία, αρχικά θα αναφερθούμε στο Νόμο του 1870, όπου και ανάγεται η συνεργασία ανάμεσα στην κεντρική κυβέρνηση και τις Τοπικές Σχολικές Αρχές (School Boards). Εν συνεχεία, ο Εκπαιδευτικός Νόμος του 1902 μεταβίβασε στα τοπικά όργανα διοίκησης την αρμοδιότητα Τοπικών Εκπαιδευτικών Αρχών (Local Educational Authority, LEA).

Ο πιο σημαντικός νόμος όμως που αποτέλεσε σταθμό στον αποκεντρωτικό χαρακτήρα του εκπαιδευτικού συστήματος της Μεγάλης Βρετανίας ήταν ο Νόμος του 1944 (Education Act). Με το Νόμο αυτό η Αγγλία χωρίζεται σε 116 LEAs και διατυπώνονται ρητά οι αρμοδιότητές τους. Ο Νόμος αυτός έθεσε τις LEAs υπό τον «έλεγχο και τη διοίκηση» του υπουργείου Παιδείας και παραχώρησε σ’ αυτό και μαζί στην κεντρική εξουσία – εκτεταμένα δικαιώματα και εξουσιοδοτήσεις. Διοικητικά, ο Νόμος εισήγαγε αυτό που στην Αγγλία αναφέρουν ως «εθνικό σύστημα με τοπική διοίκηση», μια τριμερή δηλαδή συνεργασία μεταξύ κεντρικής κυβέρνησης, τοπικής αυτοδιοίκησης και σχολικών μονάδων. Το σύστημα αυτό επιβίωσε για σαράντα (40) και πλέον χρόνια.

Το εκπαιδευτικό σύστημα της Αγγλίας ωστόσο άλλαξε ριζικά με το Νόμο της Εκπαιδευτικής Μεταρρύθμισης του 1988 (Education Reform Act), ο οποίος είναι και ο πλέον σημαντικός μετά το Νόμο του 1944. Με το Νόμο αυτό οι εξουσίες της κεντρικής και τοπικής κυβέρνησης και των σχολείων χωριστά έχουν υποστεί ριζικές αλλαγές. Η αποκέντρωση στην οργάνωση και διοίκηση της εκπαίδευσης είχε, όπως αναφέραμε, παράδοση δεκαετιών στην Αγγλία με ισχυρές τοπικές εκπαιδευτικές αρχές. Οι νέες εκπαιδευτικές ρυθμίσεις οδηγούν σε σταδιακή αποδυνάμωση των τοπικών εκπαιδευτικών θεσμών και στην ενίσχυση του κρατικού παρεμβατισμού στον εκπαιδευτικό χώρο

Παρ’ όλες τις διακυμάνσεις σε θεσμικό / νομικό επίπεδο σχετικά με την αποκέντρωση των οργάνων λήψης αποφάσεων στο αγγλικό εκπαιδευτικό σύστημα, η οποία εξακολουθεί να αποτελεί ένα από τα κύρια χαρακτηριστικά του, προκύπτουν στην Αγγλία διαφορετικές προϋποθέσεις για την ανάπτυξη της εκπαίδευσης και την προώθηση αλλαγών από ό,τι στα άλλα ευρωπαϊκά κράτη.

Η τοπική κυβέρνηση στην Αγγλία και την Ουαλία είναι οργανωμένη σε μια διμερή βάση. Στην Αγγλία και την Ουαλία υπάρχουν 53 επαρχίες που υποδιαιρούνται σε 369 περιφέρειες, 6 μητροπολιτικές κομητείες που υποδιαιρούνται σε 36 περιφερειακά συμβούλια κατά περιφέρεια και το Λονδίνο, το οποίο χωρίζεται σε 32 δήμους και το κέντρο (κεντρικό Λονδίνο).

Στην επαρχία οι LEAs ταυτίζονται με τα εκλεγμένα «Συμβούλια των Κομητειών» (Country Councils), ενώ οι έξι (6) νεοϊδρυθείσες περιοχές μεγαλουπόλεων (Metropolitan Counties) είναι χωρισμένες σε περιφέρειες οι οποίες συνδέονται άμεσα με τη λειτουργία των LEAs.

Με το ειδικό θεσμικό βάρος που έχουν οι LEAs συνδέονται με το Υπουργείο Παιδείας λιγότερο με ιεραρχική σχέση και περισσότερο λειτουργούν ως θεσμοποιημένοι φορείς συνεργασίας για την υλοποίηση της εκπαιδευτικής πολιτικής. Οι κύριες ευθύνες των LEAς περιλαμβάνουν :

· την ίδρυση και λειτουργία σχολικών μονάδων

· την οικονομική διαχείριση

· την αποτύπωση και βελτίωση του εκπαιδευτικού επιπέδου των σχολείων

· την στελέχωση και εξέλιξη του διδακτικού προσωπικού

· την εξασφάλιση της λειτουργίας των σχολείων

· την υποστήριξη της μόρφωσης των ατόμων με ειδικές εκπαιδευτικές ανάγκες

· την ενασχόληση με παράπονα προσώπων και φορέων καθώς και τη λύση προβλημάτων

· τα σχολικά γεύματα και τη μεταφορά των μαθητών κ.α.

Ας μεταβούμε στις ειδικές λεπτομέρειες των αρμοδιοτήτων που κατέχουν οι LEAs στα εκπαιδευτικά πράγματα της Μεγάλης Βρετανίας, κυρίως σε έξι πολύ σημαντικά πεδία δράσης.

3.1. Ίδρυση και δημιουργία νέων σχολικών μονάδων

Πρωταρχική και κύρια αρμοδιότητα των τοπικών εκπαιδευτικών αρχών (LEAς ) είναι η ευθύνη για την ίδρυση και συντήρηση των σχολικών κτιρίων. Ο Νόμος του 1870 παραχώρησε στην Κυβέρνηση της Μεγάλης Βρετανίας την αρμοδιότητα να ιδρύει σχολεία με φορείς τις εκλεγμένες Τοπικές Σχολικές Επιτροπές (School Boards) παντού, όπου διαπιστωνόταν ότι οι εκπαιδευτικές ανάγκες το απαιτούσαν.

Αναλυτικότερα για να ιδρυθεί, να κλείσει ή να αλλάξει λειτουργία μία σχολική μονάδα που ανήκει στη δικαιοδοσία των LEAs, πρέπει να κατατεθεί πλήρως τεκμηριωμένη πρόταση. Οι προτάσεις αυτές πρέπει να εγκριθούν από το Σχολικό Συμβούλιο και τις LEAs.Τα σχολεία κάθε κομητείας ιδρύονται και ενισχύονται οικονομικά πλήρως από τις LEAs. Αυτές μεριμνούν για το κτιριακό, την καθαριότητα, τα εποπτικά μέσα και για άλλες λειτουργικές ανάγκες. Η τελική έγκριση του Υπουργείου Παιδείας απαιτείται για την ίδρυση, επέκταση ή κατάργηση ενός σχολείου, ενώ για τον προσδιορισμό του είδους του, καθώς και τον τρόπο λειτουργίας του αρμόδιες είναι οι κατά τόπους εκπαιδευτικές αρχές. Οι σταθερές δαπάνες που αντιμετωπίζουν οι LEAs περιλαμβάνουν τα κτίρια και τον εξοπλισμό των σχολείων της αρμοδιότητάς τους και καλύπτονται από την Τοπική Αυτοδιοίκηση σε συνεργασία με την κεντρική κυβέρνηση.

3.2. Διοικητική οργάνωση των σχολικών μονάδων.

Όπως επισημαίνεται στη σχετική βιβλιογραφία η σχολική εκπαίδευση στην Αγγλία και την Ουαλία έχει να επιδείξει σημαντική αυτοτέλεια και αυτονομία .Παρ’ όλα αυτά παρατηρείται μια τάση συντονισμού των δραστηριοτήτων των σχολικών μονάδων στο εκπαιδευτικό σύστημα της Μ. Βρετανίας που από παράδοση είναι αποκεντρωτικό με στόχο η εκπαιδευτική προσφορά να είναι ανάλογη σε όλες τις περιοχές του κράτους.

Καθήκον των LEAς αποτελεί η λειτουργική ευελιξία των σχολείων. Για το λόγο αυτό συνεργάζονται με τους διευθυντές των σχολείων και με τα άλλα όργανα της σχολικής μονάδας.. Τις αρμοδιότητες της διοίκησης και του ελέγχου των επιμέρους σχολείων μοιράζονται οι LEAς, το Συμβούλιο του σχολείου (Board of Governors σε δευτεροβάθμια σχολεία, Board of Managers σε πρωτοβάθμια σχολεία) και ο διευθυντής του σχολείου. Οι επιμέρους αρμοδιότητές τους είναι καθορισμένες σε ειδικά θεσμικά κείμενα - εγκυκλίους, τα οποία εκδίδονται από τις LEAs και των οποίων οι διατάξεις παρουσιάζουν σημαντικές διαφοροποιήσεις.

Επιπλέον, οι LEAs προγραμματίζουν και εξασφαλίζουν τις αναγκαίες σχολικές θέσεις και εποπτεύουν τις εγγραφές των μαθητών στα σχολεία. Εκτός από αυτά οι LEAς ελέγχουν τη διοίκηση των σχολείων και λαμβάνουν μέτρα για όσα σχολεία αντιμετωπίζουν λειτουργικά προβλήματα. Κάθε Τοπική Εκπαιδευτική Αρχή έχει μια Επιτροπή Παιδείας, η οποία προσδιορίζει και ελέγχει την εκτέλεση των παραπάνω αρμοδιοτήτων και ευθυνών, αλλά η καθημερινή διοίκηση της εκπαίδευσης ασκείται από το Ανώτατο Εκπαιδευτικό Γραφείο που στελεχώνεται από επαγγελματικό και τεχνικό προσωπικό και συμβούλους. Η Επιτροπή Παιδείας απαρτίζεται 50% από εκλεγμένα πρόσωπα της περιοχής (κατ’ αναλογία με τα ποσοστά των πολιτικών φορέων-κομμάτων στις τοπικές δημοτικές εκλογές) και κατά 50% από ειδικούς των τομέων εκπαίδευσης. Τέλος, οι LEAs συγκροτούν από την πλευρά τους ειδικές επιτροπές για εκπαιδευτικά θέματα.

Στο Σχολικό συμβούλιο συμμετέχουν αντιπρόσωποι των LEAs, των εκπαιδευτικών, των γονέων (ενδεχόμενα και των μαθητών) .

Το Σχολικό Συμβούλιο και ο Διευθυντής του Σχολείου έχουν όλες τις αρμοδιότητες για τη λειτουργία της σχολικής μονάδας. Το Συμβούλιο ορίζει το γενικό προσανατολισμό της παιδαγωγικής και εκπαιδευτικής δραστηριότητας του σχολείου. Από παιδαγωγική άποψη, κάθε σχολείο είναι αρκετά αυτόνομο και ο διευθυντής έχει την ευθύνη για τη λειτουργία του σχολείου, την οργάνωση της σχολικής ζωής, την εποπτεία του προσωπικού, την επεξεργασία και διαμόρφωση του αναλυτικού προγράμματος, την επιλογή των μεθόδων διδασκαλίας και της διδακτέας ύλης μαζί, βέβαια, με το σύλλογο διδασκόντων.

Το Εθνικό Αναλυτικό Πρόγραμμα ή πρόγραμμα σπουδών (Νational Curriculum) συντάσσεται σε κεντρικό επίπεδο, περιέχει γενικές αρχές - κατευθυντήριους άξονες και άρχισε να εφαρμόζεται από το Σεπτέμβριο του 1989. Την ευθύνη εξειδίκευσης και εφαρμογής του προγράμματος αυτού σε σχολικό επίπεδο έχουν οι LEAς και ο διευθυντής του σχολείου ενώ στην πράξη ένα μεγάλο μέρος της καθημερινής διοίκησης ενός σχολείου επωμίζεται ο διευθυντής του, ο οποίος επιλέγεται μέσα από συγκεκριμένη διαδικασία υποβολής και αξιολόγησης αιτήσεων. Γενικά, υπάρχει τοπικά απεριόριστη αυτονομία σε ό,τι αφορά την εφαρμογή το Εθνικού Αναλυτικού Προγράμματος από κάθε σχολική μονάδα στα πλαίσια της αποκέντρωσης με βάση το πνεύμα και τους στόχους του εθνικού προγράμματος σπουδών καθώς και τις διατάξεις της σχολικής νομοθεσίας..

Επίσης, οι σύλλογοι γονέων και κηδεμόνων ή οι ενώσεις γονέων συνεργάζονται με το διευθυντή για την εύρυθμη λειτουργία του σχολείου. Οι αρμοδιότητες των σχολείων και των γονέων παρουσιάζονται ενισχυμένες με το Νόμο της Εκπαιδευτικής Μεταρρύθμισης του 1988. Οι γονείς μπορούν να επιλέξουν το σχολείο που θα στείλουν τα παιδιά τους μέσα σε μια LEA, ώστε οι επιλογές τους να συμβαδίζουν με την ποιότητα του συγκεκριμένου σχολείου. Το Συμβούλιο του σχολείου αποκτά πολύ μεγαλύτερη αυτονομία, αφού έχει το δικαίωμα να χρησιμοποιεί όλους τους οικονομικούς πόρους που διαθέτει η LEA. Ο Νόμος του 1988 επέτρεψε στα σχολεία – εάν η πλειονότητα των γονέων λάβει σχετική απόφάση – να εξέλθουν οικειοθελώς από τον έλεγχο της LEA και να λαμβάνουν χρήματα κατευθείαν από την κεντρική κυβέρνηση. Παρά το γεγονός ότι αυτή η απόφαση αναιρέθηκε νομοθετικά, όλα τα «διατηρημένα από επιχορήγηση σχολεία», όπως αποκαλούνται όσα εντάχτηκαν στη ρύθμιση αυτή, έχουν τώρα πολύ περισσότερη αυτονομία σε θέματα αυτοδιοίκησης και ελέγχου προϋπολογισμών. Μ’ αυτόν τον τρόπο ενισχύθηκε η εξουσία της κεντρικής κυβέρνησης και του Σχολικού Συμβουλίου κάθε σχολείου σε βάρος των ισχυρότατων παλιότερα LEAs.

Παρόλα όσα παρουσιάσαμε, ο βαθμός του ελέγχου της τοπικής εκπαιδευτικής αρχής στο εκπαιδευτικό σύστημα έχει ελαττωθεί τα τελευταία χρόνια.. Η πιο πρόσφατη έκδοση του Κώδικα Πρακτικής της Αγγλίας (DfEs, 2001) παρέχει νομοθετική καθοδήγηση για τις LEAς και τα σχολεία ως προς τον τρόπο αποτελεσματικής συνεργασίας μεταξύ τους, ώστε να επιτύχουν υψηλότερους στόχους.

Εν κατακλείδι, αξίζει να τονιστεί ότι οι βασικές αρχές που διέπουν τη σχέση μεταξύ τοπικών εκπαιδευτικών αρχών και των τριών κατηγοριών σχολείων συγκεντρώνονται σε δύο φράσεις: «τα καλά σχολεία διοικούνται μόνα τους» και «οι LEAς παρεμβαίνουν μόνο στη διοίκηση των σχολείων σε ποσοστό αντίστροφο με αυτό της επιτυχίας των σχολείων». Τέλος αποτελεί αυτονόητη αρμοδιότητα των κεντρικών εκπαιδευτικών αρχών (Υπουργείο Παιδείας) να παρεμβαίνουν όταν οι τοπικές αρχές ή τα όργανα διοίκησης των εκπαιδευτικών ιδρυμάτων δεν εκτελούν ορθά τα καθήκοντά τους.

3.4. Διαδικασίες και όργανα λήψης και υλοποίησης αποφάσεων

Στην Αγγλία η τοπική διακυβέρνηση είναι οργανωμένη :

α) είτε σε σύστημα μιας βαθμίδας, όπου η τοπική κυβέρνηση – η οποία μπορεί να είναι ένας δήμος ή διαμέρισμα δήμου– παρέχει όλες τις υπηρεσίες δημόσιου χαρακτήρα στη γεωγραφική περιοχή που αντιπροσωπεύει, συμπεριλαμβανομένης και της εκπαίδευσης.

β) είτε σε σύστημα δύο βαθμίδων, όπου τα περιφερειακά συμβούλια παρέχουν το μεγαλύτερο μέρος των υπηρεσιών, όπως είναι η εκπαίδευση και οι κοινωνικές υπηρεσίες και μικρότερα συνοικιακά συμβούλια παρέχουν άλλες υπηρεσίες. Και στις δύο περιπτώσεις η τοπική διακυβέρνηση αποτελείται από συμβούλους δημοκρατικά εκλεγμένους (κατ’ αναλογία με τα ποσοστά των πολιτικών φορέων-κομμάτων στις τοπικές εκλογές). Στην Ουαλία υπάρχει ένα σύστημα μιας βαθμίδας : όλες οι τοπικές αρχές είναι ενωμένες.

Ο Νόμος για την Τοπική Διακυβέρνηση του 2000 καθόρισε ότι κάθε τοπική αρχή πρέπει να υποβάλλει ένα αναπτυξιακό πρόγραμμα και οι LEAs να προετοιμάσουν στρατηγικές για να προωθήσουν την οικονομική, περιβαλλοντική και κοινωνική ανάπτυξη και ευημερία των περιοχών που διοικούν. Οι LEAs έχουν έναν κεντρικό ρόλο στη χάραξη και υλοποίηση αυτών των στρατηγικών μέσω της ανύψωσης του εκπαιδευτικού επιπέδου.

Οι τοπικές εκπαιδευτικές αρχές έχουν αυτή τη στιγμή από το νόμο το καθήκον να εξασφαλίσουν την παροχή προσχολικής, πρωτοβάθμιας και υποχρεωτικής δευτεροβάθμιας εκπαίδευσης. Επίσης διατηρούν το δικαίωμα να παρέχουν μετα-υποχρεωτική δευτεροβάθμια εκπαίδευση. Τα δικαιώματά τους σ’ αυτό το θέμα επεκτάθηκαν από το Νόμο Μάθησης και Δεξιοτήτων του 2000, όταν επανέκτησαν τη δυνατότητα να ιδρύουν και να συντηρούν σχολεία αποκλειστικά για παιδιά ηλικίας 16-19 ετών.

Στην Αγγλία και την Ουαλία η προσχολική εκπαίδευση (Pre-school education) είναι η εκπαίδευση των παιδιών ηλικίας 2-5 ετών που προηγείται της υποχρεωτικής περιόδου εκπαίδευσης. Παρέχεται είτε μέσω των δήμων, είτε από εθελοντικά και ανεξάρτητα σωματεία. Οι LEAs έχουν το καθήκον να εξασφαλίζουν τη συμμετοχή σε τέτοιου είδους εκπαίδευση σε όλα τα παιδιά που αναγνωρίζονται ότι έχουν ειδικές εκπαιδευτικές ανάγκες (Special Educational Needs : SEN).

Τα νήπια από τη γέννησή τους μέχρι την ηλικία των τριών ετών συγκεντρώνονται σε ιδρύματα δημόσια, δημοτικά ή ιδιωτικά, τα οποία ελέγχονται και εποπτεύονται από τα Υπουργεία Παιδείας, Υγείας, Εργασίας και Κοινωνικών Υπηρεσιών. Τα νήπια 4-6 ετών φοιτούν σε ανεξάρτητα ιδρύματα, νηπιαγωγεία ή σε τάξεις προσχολικής αγωγής του υποχρεωτικού σχολείου. Το κράτος, οι δήμοι, διάφοροι κοινωνικοί φορείς και ιδιώτες ανέλαβαν την ευθύνη να οργανώσουν παιδικούς σταθμούς, βρεφονηπιακούς σταθμούς, νηπιαγωγεία και τάξεις προσχολικής αγωγής στο πρωτοβάθμιο σχολείο.

Στα νηπιαγωγεία και στους παιδικούς σταθμούς των LEAς η εγγραφή γίνεται με κριτήρια που ορίζονται από τα ίδια τα σχολεία. Τα κριτήρια αυτά μπορούν να περιλαμβάνουν:

· τις εκπαιδευτικές και ψυχολογικές ανάγκες του παιδιού,

· τον τόπο κατοικίας

· τον τρόπο ζωής

· την ύπαρξη αδερφών που παρακολουθούν το σχολείο κ.α.

Η εκπαίδευση εξάλλου στα νηπιαγωγεία παρέχεται από τα Τμήματα Κοινωνικών Υπηρεσιών της Τοπικής Αυτοδιοίκησης και από τα Συνδυαστικά Κέντρα Νηπιαγωγείων, όπου η εγγραφή γίνεται με κριτήρια το βαθμό ανάγκης του παιδιού για ειδική βοήθεια και την ικανότητα της οικογένειας να καλύψει αυτές τις εκπαιδευτικές ανάγκες καθώς και τις ανάγκες υγείας του παιδιού.

Το Υπουργείο Εκπαίδευσης και Δεξιοτήτων (DfEs) προτείνει ότι, όταν οι τοπικές αρχές αποφασίζουν τις πολιτικές εισαγωγής στα σχολεία τους, πρέπει να δίνουν προτεραιότητα σε παιδιά με ειδικές εκπαιδευτικές ανάγκες (SEN) και σε παιδιά από κοινωνικά και οικονομικά αποκλεισμένες οικογένειες. Μερικά ιδρύματα στοχεύουν σε συγκεκριμένες ομάδες παιδιών. Τέτοια είναι τα νηπιαγωγεία ευκαιριών, τα οποία επωφελούνται μεγαλύτερου ποσοστού χρηματοδότησης από τις LEAς, επειδή προσφέρουν μάθηση σε παιδιά με ειδικές ανάγκες.

Ως προς τον τομέα της υποχρεωτικής εκπαίδευσης, με την εγκύκλιο του 1965 ο Υπουργός Παιδείας ζήτησε απ’ όλες τις LEAs να υποβάλλουν σχέδια για την καθιέρωση του Ενιαίου Σχολείου (Comprehensive School). Σχέδια για τα δευτεροβάθμια ενιαία σχολεία συντάχθηκαν από τις LEAs και εφαρμόστηκαν εκεί. Οι LEAs που διευθύνονταν από Εργατικούς ενεργούσαν πολύ πιο γρήγορα από εκείνες των οποίων η ηγεσία απαρτιζόταν από Συντηρητικούς. Μετά την καθιέρωση με νόμο του Ενιαίου Σχολείου το 1976 έμεινε μια μοναδική LEA χωρίς Ενιαίο Σχολείο στην περιοχή της. Στο 1/3 περίπου όλων των LEAς η δευτεροβάθμια εκπαίδευση πραγματοποιείται αποκλειστικά στα Ενιαία Σχολεία. Οι υπόλοιπες βρίσκονται σε διαφορετικές φάσεις της μεταρρυθμιστικής διαδικασίας. Το 1980, το 90% σχεδόν των μαθητών φοιτούσε σε ενιαία σχολεία και μόνο ένα μικρό μέρος των LEAs – το 10% - διατήρησε τα ακαδημαϊκά σχολεία (Grammar).

Η παροχή δημόσιας χρηματοδοτούμενης εκπαίδευσης στα maintained schools είναι παραδοσιακά ευθύνη των τοπικών συμβουλίων (περιφερειακά, συνοικιακά συμβούλια, Λονδρέζικα διαμερίσματα δήμου) τα οποία έχουν καθοριστικές αρμοδιότητες σαν τις LEAς. Οι κεντρικές αρχές έχουν τη δύναμη να παρεμβαίνουν αν τα ανεξάρτητα LEAς ή τα κυβερνητικά σώματα των εκπαιδευτικών ιδρυμάτων δεν εκπληρώνουν τα καθήκοντά τους ικανοποιητικά. Έχουν στη διάθεσή τους σημαντικά μέσα επιρροής και ελέγχου ιδιαίτερα όμως τη διανομή συγκεκριμένων οικονομικών πόρων και τη χορήγηση δανείων.

Ανεξάρτητα από τις LEAs είναι τα CTC (City Technology Colleges) και τα CCTA (City Colleges for the Technology of the Arts).

Τέλος, στον τομέα της δια βίου εκπαίδευσης, το Υπουργείο Εκπαίδευσης και Δεξιοτήτων (DfES) έχει συγκροτήσει το Συμβούλιο Μάθησης και Δεξιοτήτων (LCS) για να υλοποιήσει αυτή την πολιτική σε συνεργασία με τους σχολικούς και τους τοπικούς φορείς .

3.5. Επιλογή και αξιοποίηση του ανθρώπινου δυναμικού

Όπως ήδη αναφέρθηκε τα Σχολικά Συμβούλια όλων των σχολικών μονάδων που συντηρούνται από τις LEAς είναι υπεύθυνα για τη διοίκηση και τη λειτουργία των σχολείων. Βασική παράμετρος μιας εύρυθμης και αποτελεσματικής λειτουργίας είναι η πρόσληψη και αξιοποίηση του κατάλληλου προσωπικού. Οπότε για την πρόσληψη, το διορισμό, την εποπτεία, την αξιολόγηση και την απόλυση των εκπαιδευτικών λειτουργών αρμόδια είναι τα Σχολικά Συμβούλια. Βέβαια ουσιαστικά οι εργοδότες των εκπαιδευτικών παραμένουν οι LEAs.

Οι εκπαιδευτικοί δεν είναι δημόσιοι υπάλληλοι. Ο διορισμός τους σε μια θέση μπορεί να γίνει με σύμβαση ορισμένου ή αορίστου χρόνου και απασχολούνται είτε με πλήρες είτε με μερικό ωράριο. Παράλληλα η Επιτροπή Παιδείας της κάθε τοπικής εκπαιδευτικής αρχής μεριμνά για την επιλογή και το διορισμό όχι μόνο του διδακτικού αλλά και του άλλου προσωπικού των σχολείων, αλλά έχει και το δικαίωμα επιλογής των διευθυντών των σχολικών μονάδων της περιοχής.

3.6. Διαμόρφωση προγραμμάτων συνδεδεμένων με τις ανάγκες της τοπικής κοινωνίας

Στην Αγγλία οι ανάγκες κάθε κοινότητας, όπως είναι φυσικό, είναι διαφορετικές. Γι’ αυτό και η αντιμετώπισή τους ποικίλλει ανάλογα με την εκάστοτε τοπική εκπαιδευτική και δημοτική αρχή. Όπως τονίστηκε ήδη οι αρμοδιότητες που αφορούν θέματα εκπαίδευσης ασκούνται από τις τοπικές εκπαιδευτικές αρχές και τις σχολικές μονάδες. Λόγω της εκπαιδευτικής αποκέντρωσης και της μεταβίβασης αρμοδιοτήτων στις τοπικές εκπαιδευτικές αρχές έχουν σχεδόν ελαχιστοποιηθεί οι κοινές για όλη την επικράτεια διατάξεις οργάνωσης του σχολικού έτους δηλαδή, η διάρκεια του σχολικού έτους, οι διακοπές, οι ημέρες και ώρες διδασκαλίας (Πίνακας 7). Γενικά όμως οι LEAs σε ολόκληρη τη Μ. Βρετανία έχουν πλήρη αυτονομία για την οργάνωση του σχολικού έτους. Ένα χαρακτηριστικό παράδειγμα αποτελεί το γεγονός πως στη Σκοτία δεν υπάρχουν πάγιες διατάξεις ούτε για την έναρξη και λήξη των μαθημάτων της ημέρας, ούτε για την κατάρτιση του προγράμματος μαθημάτων. Όλα αυτά αφήνονται στην ευχέρεια των κατά τόπους εκπαιδευτικών αρχών να τα καταρτίζουν ανάλογα με τις διαμορφούμενες συνθήκες, σε συνεργασία με τη Διεύθυνση και το Σχολικό Συμβούλιο της κάθε σχολικής μονάδας.

Ακόμα και στον τομέα της προσχολικής αγωγής υπάρχουν σημαντικές τοπικές διαφορές, όπως στην προσφορά θέσεων στα ιδρύματα προσχολικής αγωγής, ανάλογα με τις προτεραιότητες των LEAς. Εξαιτίας αυτής της έλλειψης οργανώνονται σε πολλά μέρη «Ομάδες παιχνιδιού» με ιδιωτική πρωτοβουλία. Επιπρόσθετα, οι LEAs είναι υποχρεωμένες να διαμορφώνουν προγράμματα διδασκαλίας μαθημάτων στο σπίτι (home schooling) ανάλογα με τις ιδιαίτερες ανάγκες γονιών και παιδιών. Τα παιδιά είναι δυνατό να εκπαιδεύονται στο χώρο κατοικίας, εφόσον οι γονείς έχουν το καθήκον να εξασφαλίσουν ότι τόσο τα παιδιά ηλικίας υποχρεωτικού σχολείου (5-16 ετών) λαμβάνουν μια αποτελεσματική εκπαίδευση κατάλληλη για την ηλικία τους, την ικανότητά τους και την κλίση τους, όσο και για τις οποιεσδήποτε ειδικές εκπαιδευτικές ανάγκες (SEN: Special Educational Needs) που μπορεί να έχουν. .

Ακόμη τα ιδρύματα επιμόρφωσης υπάγονται στη δικαιοδοσία των LEAs. Τα ιδρύματα της συνεχιζόμενης εκπαίδευσης έχουν ως φορείς τις LEAς και παρουσιάζονται με ποικίλες μορφές, έτσι που μια σαφής διάκριση και συστηματοποίηση να συναντά δυσκολίες. Σε γενικές γραμμές μπορούν να διακριθούν τρεις διαφορετικές περιοχές συνεχιζόμενης εκπαίδευσης : α) η επαγγελματική εκπαίδευση, β) η τυπική επιμόρφωση ενηλίκων και γ) οι κοινωνικές δραστηριότητες, προσανατολισμένες στον ελεύθερο χρόνο.

Στον τομέα της επαγγελματικής εκπαίδευσης, όλες οι LEAs λειτουργούν ένα TVEI (Technical and Vocation Education Initiative), που είναι συμπληρωματικό των στόχων του εθνικού προγράμματος και επιδιώκει να καταστήσει το πρόγραμμα των μαθητών ηλικίας 14-18 ετών είτε φοιτούν στο σχολείο, είτε στο κολέγιο, περισσότερο σχετικό με την εργασιακή ζωή όταν θα ενηλικιωθούν. Υιοθετεί μια πρακτική προσέγγιση επίλυσης προβλημάτων στη μάθηση και ενθαρρύνει τη χρήση νέων τεχνολογιών σε όλη τη διάρκεια του προγράμματος. Τα προγράμματα TVEI καταρτίζονται από την κάθε LEA και συμφωνούν με τις στρατηγικές και με τις επιμέρους τοπικές συνθήκες καθεμιάς, γι’ αυτό και ποικίλλουν μεταξύ των LEAs. Όμως οι στόχοι τους πρέπει να ανταποκρίνονται σε εθνικά συμφωνημένα κριτήρια TVEI που ισχύουν από το 1997. Μερικές LEA διατηρούν ακόμη και τεχνικά σχολεία. Τα προγράμματα κατάρτισης τεχνικών ειδικοτήτων εφαρμόζονται σε τοπικό επίπεδο στην Αγγλία και την Ουαλία από τα Training and Enterprise Councils (TECs).

Στον τομέα της τυπικής επιμόρφωσης υπάρχουν τα ιδρύματα Επιμόρφωσης Ενηλίκων (Adult Education) που προσφέρουν συνήθως προγράμματα με περιεχόμενο γενικής μόρφωσης, όπου όμως τα όρια προς την επαγγελματική εκπαίδευση είναι ρευστά. Φορείς είναι και πάλι οι LEAς ή ελεύθερες οργανώσεις, κυρίως οι “Worker’s Education Associations” και Πανεπιστημιακά τμήματα. Τα τελευταία χρόνια τα προγράμματα αυτά περιορίστηκαν σε μεγάλο βαθμό, εξαιτίας οικονομικών δυσκολιών των LEAς.

Στον τομέα των κοινωνικών δραστηριοτήτων υπάρχουν οι Συμβάσεις και οι Συμφωνίες που υπογράφονται μεταξύ εργοδοτών, νέων ανθρώπων, σχολείων ανώτερης δευτεροβάθμιας εκπαίδευσης, κολεγίων και εκπαιδευτικών τμημάτων σε μερικές LEAs. Οι εργοδότες προσφέρουν εργασία με εκπαίδευση ή εκπαίδευση που οδηγεί στην εργασία στον κάθε νέο που έχει επιτύχει - προσεγγίσει ένα σύνολο συμφωνημένων εκπαιδευτικών στόχων και δεξιοτήτων. Τέλος έχουν δημιουργηθεί σε τοπικό επίπεδο οι Συνεταιρισμοί Εκπαίδευσης – Επιχειρήσεων που έχουν ως στόχο να πετύχουν το συντονισμό και τη συνεργασία της τοπικής εκπαίδευσης και της τοπικής επιχειρηματικής δραστηριότητας.

3.7. Χρηματοδότηση των σχολικών αναγκών και δραστηριοτήτων

Το κεφάλαιο της χρηματοδότησης της εκπαιδευτικής πολιτικής είναι πολύ μεγάλο για όλες τις χώρες της Ευρωπαϊκής Ένωσης. Στην Αγγλία και την Ουαλία την ευθύνη της οικονομικής υποστήριξης των σχολείων έχουν οι LEAs, οι οποίες χρηματοδοτούνται και από τον κρατικό προϋπολογισμό.(Πίνακας 3)

	Χώρα
	Κρατική χρηματοδότηση
	Τοπική
Αυτοδιοίκηση
	Άλλες πηγές
	Σημειώσεις

	Μεγάλη Βρετανία
	75% περίπου
	20 % περίπου
	Επιχορηγήσεις, δάνεια
	

	Γαλλία
	65%
	20%
	Επιχορηγήσεις
	

	Σουηδία
	50%
	50%
	
	Υπάρχουν διαφοροποιήσεις ανάλογα με την οικονομική δυνατότητα κάθε δήμου

	Φιλανδία
	57%
	43%
	
	Tα ποσοστά της Τοπικής Αυτοδιοίκησης κυμαίνονται από 20% - 70% ανάλογα με τις οικονομικές δυνατότητες των δήμων


Πίνακας 3 : Ποσοστό χρηματοδότησης της εκπαίδευσης από τον κρατικό προϋπολογισμό και την τοπική αυτοδιοίκηση

Οι χρηματοδοτήσεις από την κεντρική κυβέρνηση προς τις LEA είναι ετήσιες και καλύπτουν περίπου τα 2/3 των εκπαιδευτικών δαπανών, ανάμεσα στις οποίες την πρώτη θέση κατέχουν οι μισθοί των εκπαιδευτικών, ενώ το υπόλοιπο ποσό καλύπτεται από επιχορηγήσεις και την τοπική φορολογία.

Το κόστος, δηλαδή, της εκπαίδευσης για τους μαθητές που παρακολουθούν τα σχολεία της Τοπικής Αυτοδιοίκησης και ελέγχονται από τις LEAς, κατανέμεται μεταξύ της κεντρικής και της τοπικής κυβέρνησης. Κάθε LEA καθορίζει τις εκπαιδευτικές δαπάνες, τόσο τις σταθερές όσο και τις τρέχουσες. Οι τρέχουσες δαπάνες, όπως χαρακτηρίζονται από τις LEA, πληρώνονται είτε από επιχορηγήσεις της κεντρικής κυβέρνησης, είτε από τα έσοδα της φορολογίας και από άλλες υπηρεσίες της Τοπικής Αυτοδιοίκησης. Το συνολικό ποσό που μπορεί να δαπανήσει μια LEA ως σταθερές δαπάνες προσδιορίζονται ετησίως από την κεντρική κυβέρνηση. Οι LEAς επίσης μπορούν να συνάψουν συμβάσεις για επιπλέον οικονομική ενίσχυση από το Υπουργείο Παιδείας και το Γραφείο των Δανείων της Ουαλίας .

Σύμφωνα με τα εκπαιδευτικά μέτρα και το σχέδιο δράσης του 1998, όπως τροποποιήθηκε από τον εκπαιδευτικό νόμο του 2002, οι LEAs (ανεξάρτητες τοπικές εκπαιδευτικές μονάδες) χρηματοδοτούν όλα τα σχολεία της περιοχής τους. Πιο συγκεκριμένα

· καταρτίζουν έναν προϋπολογισμό για την εκπαιδευτική δραστηριότητα στην περιοχή τους

· παράγουν σχέδια διαχείρισης κεφαλαίου (AMP: asset management plan) Στόχος των AMP είναι να τεθούν κριτήρια και να αποφασιστεί με τεκμηριωμένο τρόπο το ποσό χρηματοδότησης κάθε σχολείου

· παρέχουν συμβουλές και υποστήριξη για την οικονομική διαχείριση στα σχολεία

· είναι υπεύθυνες για να ζητούν συγκεκριμένες επιχορηγήσεις από ποικίλους φορείς και επιχειρήσεις, όπως είναι τα standards fund στην Αγγλία, τις οποίες διαχειρίζονται κιόλας (Πίνακας 9)

Πίνακας 4 : Χρηματοδοτικές αρμοδιότητες των τοπικών εκπαιδευτικών αρχών

Ο Προϋπολογισμός των Σχολικών μονάδων (LSB: Local School Budget) είναι ένας όρος που χρησιμοποιείται για να περιγράψει το συνολικό ποσό των επιχορηγήσεων που διατίθενται από μια LEA σε πρωτοβάθμια και δευτεροβάθμια εκπαίδευση. Αφού οι LEAs αφαιρέσουν τα ποσά που χρειάζονται για να τις λειτουργικές τους ανάγκες, το υπόλοιπο του προϋπολογισμού μεταβιβάζεται στα σχολεία. Το ποσό που διατίθεται σε κάθε σχολείο ονομάζεται Προϋπολογισμός Σχολικής Μονάδας (ISB: Individual School Budget). Η κυβέρνηση έχει θέσει υψηλούς στόχους στη μεταβίβαση των οικονομικών πόρων στα σχολεία. Την περίοδο 2000-2001 οι LEAs είχαν θέσει ως στόχο να μεταβιβάσουν τουλάχιστον το 80% του LSB, ενώ την περίοδο 2001-2002 το 85% του LSB στα σχολεία.

Τα σχολεία της πρωτοβάθμιας και δευτεροβάθμιας εκπαίδευσης (grant-maintained schools – GM schools) παροτρύνονται να επιλέγουν την έξοδο από τον έλεγχο της τοπικής εκπαιδευτικής υπηρεσίας και να υιοθετούν την κατάσταση του επιδοτούμενου απευθείας από το κράτος. Από το 1999 όλα τα GM schools έχουν μετατραπεί σε foundation schools.

Το 80% του χρηματικού ποσού που λαμβάνουν τα σχολεία πρέπει να καθορίζεται αυστηρά από τον αριθμό των μαθητών που διαθέτει το κάθε σχολείο. Το 70% του προϋπολογισμού ενός σχολείου διατίθεται για τη μισθοδοσία του διδακτικού και του άλλου προσωπικού καθώς και για άλλα έξοδα, όπως η κοινωνική ασφάλιση και τα χρονοεπιδόματα. Οι οδηγίες του Υπουργείου Παιδείας ορίζουν ότι εκτός από τη μισθοδοσία, το ποσό που μεταβιβάζεται στα σχολεία αναμένεται να καλύψει τα τρέχοντα έξοδα του που αφορούν κτίρια, βιβλία, αγαθά, εξοπλισμό, υπηρεσίες.

Πιο αναλυτικά για την προσχολική εκπαίδευση (pre-compulsory education), από το 1999 οι LEAs έχουν ένα θεσμοθετημένο καθήκον να παρέχουν «ένα καλής ποιότητας, δωρεάν, μερικής απασχόλησης πρόγραμμα εκπαίδευσης για όλα τα παιδιά τεσσάρων ετών». Αυτή η απαίτηση επεκτάθηκε το 2004 και σε όλα τα τρίχρονα παιδιά.. Τα νηπιαγωγεία είναι χρηματοδοτούμενα από τα δίδακτρα των γονιών, αν και μερικά δέχονται δημόσια επιδότηση μέσω της Τοπικής Αυτοδιοίκησης. Τα νηπιαγωγεία συνήθως πληρώνουν κάτω από τις τρέχουσες τιμές των ενοικίων για τις εγκαταστάσεις τους. Επίσης, μερικοί άνθρωποι που εργάζονται σ’ αυτά είτε δεν πληρώνονται καθόλου, είτε πληρώνονται πολύ λιγότερα συγκριτικά με προσωπικό άλλων προσχολικών ιδρυμάτων. Τα δίδακτρα επομένως είναι συνήθως χαμηλότερα απ’ αυτά στα σχολεία και νηπιαγωγεία του ιδιωτικού τομέα.

Όσον αφορά στην πρωτοβάθμια και δευτεροβάθμια εκπαίδευση, τα περισσότερα σχολεία που χρηματοδοτούνται δημόσια –maintained schools- διατηρούνται από τις LEAς με χρηματοδότηση 100% τόσο για τις τρέχουσες όσο και για τις μακροπρόθεσμες δαπάνες.

Ιδιωτική εκπαίδευση στη Μ. Βρετανία υπάρχει σε όλα τα επίπεδα της εκπαίδευσης. Γενικά, γνωστά ως αυτόνομα ή ανεξάρτητα σχολεία (independent or private schools), τα ιδιωτικά σχολεία ιδρύθηκαν με το διάταγμα της εκπαιδευτικής μεταρρύθμισης του 1988, εγγράφονται στο Υπουργείο Παιδείας, υποβάλλονται σε σχολικές επιθεωρήσεις και συντηρούνται με δάνεια. Τα σχολεία αυτά δεν υπόκεινται στον έλεγχο των LEAς και δέχονται την οικονομική τους ενίσχυση μέσω του Πρακτορείου Οικονομικής Ενίσχυσης των Σχολείων (FAS: Funding Agency for Schools) ή του Γραφείου της Ουαλίας. Τον Ιανουάριο του 2000, υπήρχαν περισσότεροι από 560.000 μαθητές σε ανεξάρτητα σχολεία, αριθμός που αντιπροσωπεύει περίπου το 6% του συνολικού αριθμού των μαθητών των σχολείων.

Η αποκέντρωση των αρμοδιοτήτων για την αντιμετώπιση των ειδικών εκπαιδευτικών αναγκών είναι ένα θέμα που έχει ρυθμιστεί νομοθετικά στην Αγγλία. Η αρμοδιότητα για να αποφασίζει το βαθμό χρηματοδότησης ώστε να αντιμετωπισθούν οι ανάγκες της Ειδικής Αγωγής ανήκει καταρχάς στο επίπεδο των LEAs. Υπάρχει, όμως, αυξανόμενη τάση χρηματοδότησης των σχολείων από την ίδια την τοπική εκπαιδευτική αρχή με τη δυνατότητα να αποφασίζουν τα ίδια τα σχολεία για τον καλύτερο τρόπο διάθεσης του συνολικού προϋπολογισμού ώστε να αντιμετωπίσουν τις εκπαιδευτικές ανάγκες όλων των μαθητών συμπεριλαμβανομένων των μαθητών με σοβαρές ειδικές ανάγκες.

Υπάρχουν βέβαια και σχολεία ειδικής αγωγής που δέχονται παιδιά με σοβαρές εκπαιδευτικές ανάγκες. Τα σχολεία αυτά λαμβάνουν οικονομική βοήθεια από εξωτερικούς χρηματοδότες, οι οποίοι μπορεί να αντιπροσωπεύονται στο σχολικό συμβούλιο. Επίσης λαμβάνουν επιπρόσθετη χρηματοδότηση από την κυβέρνηση και τους ζητείται να μοιραστούν την πείρα τους με άλλα σχολεία και την τοπική κοινότητα.

Ολοκληρώνοντας, πρέπει να αναφέρουμε πως από το 1993 η χρηματοδότηση της τριτοβάθμιας εκπαίδευσης – κολέγια και πανεπιστήμια – δεν ανήκει στον έλεγχο των LEAs, αλλά στο Συμβούλιο Χρηματοδότησης Ανώτατης Εκπαίδευσης.

4. Αρμοδιότητες της Τ.Α. στο εκπαιδευτικο συστημα της Γαλλίας

Στη Γαλλία, από τις αρχές της δεκαετίας του ’80, εκπονήθηκαν μια σειρά από φιλόδοξα σχέδια με στόχο κυρίως την «αποσυγκέντρωση» του εκπαιδευτικού συστήματος, δηλαδή τη μεταφορά παιδαγωγικών αρμοδιοτήτων στις ενδιάμεσες και χαμηλές βαθμίδες της ιεραρχίας και την παραχώρηση σε αυτές αυξημένων «βαθμών ελευθερίας», ώστε να μπορούν να αναλαμβάνουν πρωτοβουλίες συνεργασίας με εξωτερικούς παράγοντες και φορείς. Δευτερευόντως επιχειρήθηκε η αποκέντρωση, δηλαδή η μεταφορά αρμοδιοτήτων οικονομικής και διοικητικής διαχείρισης – όχι όμως και παιδαγωγικών αρμοδιοτήτων – στους διάφορους βαθμούς της τοπικής αυτοδιοίκησης.

Το Υπουργείο Παιδείας της Γαλλίας συνεχίζει να καθοδηγεί την εκπαίδευση θέτοντας το εθνικό πρόγραμμα και τους κεντρικούς εκπαιδευτικούς στόχους. Όμως έχει παραχωρήσει εξουσίες και αρμοδιότητες στην τοπική αυτοδιοίκηση, οι οποίες θα ταξινομηθούν με βάση έξι κύριους τομείς δράσης και λειτουργίας των τοπικών φορέων..

4.1. Ίδρυση - δημιουργία νέων σχολικών μονάδων

Ως προς το θέμα αυτό, η Γαλλία έχει παραχωρήσει στον επικεφαλής (Recteur-Πρύτανη) της Εκπαιδευτικής Ακαδημίας, ως εκπρόσωπο του κράτους, το δικαίωμα να ιδρύει σχολεία με έκδοση διατάγματος, σύμφωνα με τις τεκμηριωμένες εισηγήσεις της περιφέρειας ή της κοινότητας ή και ομάδας κοινοτήτων.

Επίσης, το θεσμικό πλαίσιο του γαλλικού κράτους ορίζει πως κοινότητες με περισσότερους από 2.000 κατοίκους υποχρεούνται να ιδρύουν νηπιαγωγεία. Στα ίδια θεσμικά κείμενα μεταφέρεται στην τοπική αυτοδιοίκηση η ευθύνη για την ίδρυση και τη συντήρηση των σχολείων πρωτοβάθμιας εκπαίδευσης. Το κράτος αναλαμβάνει τα έξοδα του προσωπικού και ένα μέρος από τα έξοδα συντήρησης των σχολείων αυτών..

Γενικά, σε επίπεδο ανέγερσης και συντήρησης των σχολείων πρωτοβάθμιας και δευτεροβάθμιας εκπαίδευσης στη Γαλλία (νηπιαγωγεία, σχολεία βασικής εκπαίδευσης, γενικά – τεχνολογικά και επαγγελματικά λύκεια) αρμόδιοι είναι οι τοπικοί φορείς εξουσίας.

4.2. Διοικητική οργάνωση των σχολικών μονάδων

Στη διοικητική οργάνωση των σχολικών μονάδων κάθε σχολείο έχει τον εσωτερικό του κανονισμό, πέραν των γενικών διατάξεων, σύμφωνα πάντα με τις οδηγίες του επικεφαλής της Ακαδημίας στην οποία ανήκει.

Εκπρόσωποι των τοπικών αρχών (δήμοι) μαζί με αντιπροσώπους των διδασκόντων, των γονέων και των μαθητών καθώς και του επικεφαλής (recteur) της περιφέρειας ή του επιθεωρητή του εκπαιδευτικού διαμερίσματος στο οποίο ανήκει το σχολείο, συμμετέχουν στο Σύλλογο του Σχολείου που οι αρμοδιότητές του αναφέρονται κυρίως σε θέματα σπουδών και παιδαγωγικά ζητήματα.. Εκτός όμως από τη συμμετοχή σ’ αυτό το σώμα λαμβάνουν μέρος και στο Σχολικό Συμβούλιο (Conceil d’ administration - όργανο ανάλογων σχετικά αρμοδιοτήτων με αυτές της Σχολικής Επιτροπής στην Ελλάδα), το οποίο είναι υπεύθυνο για τη λειτουργία του σχολείου.

Επίσης, τα σχολεία έχουν το περιθώριο από την κεντρική διοίκηση να αποφασίζουν μόνα τους για απλά ζητήματα, όπως είναι ο αριθμός των μαθητών ανά αίθουσα και ο αριθμός των εβδομάδων διδασκαλίας ανά σχολικό έτος.(Πίνακας 7).

4.3. Διαδικασίες και όργανα λήψης και υλοποίησης αποφάσεων

Ο τομέας των διαδικασιών και των οργάνων λήψης και υλοποίησης αποφάσεων σε τοπικό επίπεδο είναι άμεσα συνδεδεμένος με τρεις τοπικές αρχές και με δύο κυρίως πρόσωπα. Αναφερόμαστε στις Κοινότητες (communes), τα Διαμερίσματα (departments - νομοί) και στις Περιφέρειες ή Ακαδημίες (regions). Επίσης, στον Πρύτανη της Εκπαιδευτικής Ακαδημίας (recteur d’ academies) καθώς και στον Επιθεωρητή του Εκπαιδευτικού Διαμερίσματος (inspecteur d’ academie).

Πριν όμως αναφερθούμε αναλυτικά στις αρμοδιότητές τους οφείλουμε να επισημάνουμε ότι όλες οι Κοινότητες έχουν τρεις κύριες αποστολές. Πρώτα το σχεδιασμό του εκπαιδευτικού προγράμματος, κατόπιν την ευθύνη για την οικονομική διαχείριση και την πρακτική λειτουργία των σχολείων, και τέλος την οργάνωση των σχέσεων μεταξύ τοπικών φορέων εξουσίας και εκπαιδευτικής κοινότητας.

Οι Κοινότητες είναι υποχρεωμένες να φροντίζουν για τα σχολεία της προσχολικής εκπαίδευσης (παιδικοί σταθμοί και νηπιαγωγεία) καθώς και για τα σχολεία της βασικής εκπαίδευσης (πρωτοβάθμια elementary schools/ecoles elementaires) που βρίσκονται στην περιοχή τους. Οι κοινότητες ενδιαφερόμενες για την καλύτερη δυνατή λειτουργία των σχολείων τους διορίζουν βοηθητικό προσωπικό, όπως για παράδειγμα οι ειδικοί εκπαιδευτικοί βοηθοί για τα νήπια. Επίσης, φροντίζουν για τη διατροφή και τη φύλαξη των μικρών παιδιών για παράδειγμα κατά τη διάρκεια του διαλείμματος . Επιπλέον, είναι υπεύθυνες για την κατάρτιση του προϋπολογισμού των σχολείων και την πληρωμή του μη εκπαιδευτικού προσωπικού..

Τα σχολεία της κατώτερης δευτεροβάθμιας εκπαίδευσης (colleges) ανήκουν στην αρμοδιότητα των διαμερισμάτων - νομών και απολαμβάνουν νομική και οικονομική αυτονομία.

Τα σχολεία της ανώτερης δευτεροβάθμιας, δηλ. τα γενικά και τεχνολογικά σχολεία (lycées/lycées d’ enseignement general et technologique (LEGT)), επαγγελματικά σχολεία (lycées professionnels) καθώς και τα περιφερειακά σχολεία ειδικής εκπαίδευσης υπάγονται στη δικαιοδοσία των περιφερειών ή ακαδημιών και απολαμβάνουν κι αυτά νομική και οικονομική αυτονομία.

Οι περιφέρειες - ακαδημίες έχουν ευθύνη για την ανέγερση και τη συντήρηση αυτών των σχολείων και ασκούν πλήρη εξουσία στον τομέα των σχολείων της επαγγελματικής εκπαίδευσης. Επίσης, λαμβάνουν από την κεντρική διοίκηση ένα ποσό χρημάτων, το οποίο κατανέμουν οι ίδιες στα σχολεία ανάλογα με τις ανάγκες τους.

Συνοψίζοντας, οι τοπικές αρχές έχουν κατανείμει με τέτοιο τρόπο τις αρμοδιότητές τους, ώστε η καθεμιά να είναι υπεύθυνη για μια και μόνο συγκεκριμένη εκπαιδευτική βαθμίδα.

Επανερχόμενοι στα πρόσωπα που διοικούν τις περιοχές αυτές αναφερόμαστε αρχικά στον Πρύτανη της Εκπαιδευτικής Ακαδημίας με τις πολλαπλές αρμοδιότητες. Ευθύνη του είναι η ίδρυση και κατάργηση σχολείων, ο διορισμός εκπαιδευτικών, η παιδαγωγική και νομοθετική εποπτεία της δευτεροβάθμιας δημόσιας και ιδιωτικής εκπαίδευσης, η χορήγηση υποτροφιών, η οργάνωση εξετάσεων και διαγωνισμών κ.α.. Συμπληρωματικά, ο Πρύτανης της Εκπαιδευτικής Ακαδημίας συντονίζει την επικοινωνία και συνεργασία της ανώτατης εκπαίδευσης με τις άλλες βαθμίδες. Επιπλέον, έχει το δικαίωμα να μετακινεί διδάσκοντες μεταξύ των σχολείων της Ακαδημίας του.

Το δεύτερο σημαντικό πρόσωπο στην εκπαιδευτική ιεραρχία του γαλλικού συστήματος είναι ο Επιθεωρητής του Εκπαιδευτικού Διαμερίσματος. Αυτός εποπτεύει και κατευθύνει τα σχολεία της γενικής εκπαίδευσης (πρωτοβάθμια και δευτεροβάθμια εκπαίδευση), ελέγχει και πραγματοποιεί συμβάσεις στον τομέα της ιδιωτικής εκπαίδευσης. Παράλληλα, έχει αρμοδιότητες σχετικές με τις σχολές κατάρτισης των δασκάλων (Ecoles Normales), μπορεί να μετακινήσει το διδακτικό προσωπικό και διαθέτει πειθαρχική εξουσία.

4.4. Επιλογή και αξιοποίηση του ανθρώπινου δυναμικού

Όπως, ήδη, τονίστηκε η επιλογή των διδασκόντων στο γαλλικό εκπαιδευτικό σύστημα γίνεται από ένα και μόνο πρόσωπο ανά περιφέρεια, το οποίο είναι αρμόδιο για τους διορισμούς. Ο Πρύτανης της Εκπαιδευτικής Ακαδημίας είναι υπεύθυνος να διορίζει τους διδάσκοντες πρωτοβάθμιας και δευτεροβάθμιας εκπαίδευσης, σύμφωνα με τις ανάγκες των σχολείων της περιφέρειάς του συμβουλευόμενος και τις εκθέσεις – αιτήσεις των Επιθεωρητών των Διαμερισμάτων. Βέβαια, και οι ίδιες οι Κοινότητες μπορούν να διορίσουν εκπαιδευτικούς, βοηθητικού όμως και μόνο χαρακτήρα, για την πλήρωση των αναγκών των σχολείων τους.

Η αξιοποίηση του διδακτικού προσωπικού εμπλέκεται στις αρμοδιότητες του Πρύτανη της Εκπαιδευτικής Ακαδημίας και του Επιθεωρητή του Εκπαιδευτικού Διαμερίσματος, μιας και οι δυο έχουν το δικαίωμα να μετακινούν το διδακτικό προσωπικό που ανήκει στην εκπαιδευτική τους περιοχή από τη μια στην άλλη επικράτεια, αξιοποιώντας έτσι πρόσωπα και ικανοποιώντας ανάγκες που δημιουργούνται.

4.5. Διαμόρφωση προγραμμάτων συνδεδεμένων με τις ανάγκες της τοπικής κοινωνίας

Η Τοπική Αυτοδιοίκηση στο χώρο της εκπαίδευσης ασκεί πολλούς ρόλους. Ένας πολύ σημαντικός ρόλος είναι η ικανοποίηση απαιτήσεων που συνδέονται με τις ανάγκες της κάθε κοινότητας. Πιο συγκεκριμένα υπάρχουν τρία παραδείγματα παρέμβασης των τοπικών αρχών σε δεδομένα εκπαιδευτικά θέματα για την καλύτερη οργάνωση και λειτουργία του εκπαιδευτικού χώρου..

Η διάρκεια του σχολικού έτους στα γαλλικά σχολεία εγκρίνεται από το Ανώτερο Εθνικό Εκπαιδευτικό Συμβούλιο (Higher National Education Council). Η διάρκεια πρέπει να είναι ίδια για όλα τα σχολεία. Υπάρχει όμως η πιθανότητα τροποποίησης ημερομηνιών του σχολικού έτους. Αυτό μπορεί να γίνει από το Ανώτερο Εθνικό Εκπαιδευτικό Συμβούλιο και μόνο, το οποίο λαμβάνει υπόψη του τις τοπικές περιστάσεις που του εκθέτει η κάθε κοινότητα χωριστά. Μ’ αυτόν τον τρόπο η διάρκεια του σχολικού έτους ποικίλλει από κοινότητα σε κοινότητα.(Πίνακας 7).

Άλλο παράδειγμα παρέμβασης της τοπικής αυτοδιοίκησης στα εκπαιδευτικά θέματα είναι η διάρκεια της σχολικής εβδομάδας. Η σχολική εβδομάδα για όλα τα σχολεία πρωτοβάθμιας και δευτεροβάθμιας εκπαίδευσης είναι οργανωμένη από τον Επιθεωρητή της Ακαδημίας. Ανάλογα όμως με την κατάσταση που επικρατεί στην κοινότητα μπορεί ο δήμαρχος να τροποποιήσει την ώρα έναρξης και λήξης του σχολικού προγράμματος, ώστε να καλυφθούν συγκεκριμένες εκπαιδευτικές ή άλλες ανάγκες. Επιπλέον, ο Επιθεωρητής της Ακαδημίας μπορεί να μεταβάλλει το εβδομαδιαίο ωράριο διδασκαλίας κάποιου σχολείου, αν η πλειονότητα της διοίκησης του σχολείου το ζητήσει, για να οργανώσει συστηματικότερα το ωρολόγιο πρόγραμμα μαθημάτων του σχολείου της. Απαραίτητη προϋπόθεση, βέβαια, αποτελεί η έγκριση του Πρύτανη της Ακαδημίας.

Οι τοπικές αρχές συμβάλλουν επίσης και στη δημιουργία προγραμμάτων σπουδών που συνδέονται με τις ανάγκες της εκάστοτε Κοινότητας. Αναλυτικότερα υπάρχουν τοπικά εκπαιδευτικά προγράμματα για την ανάπτυξη της επαγγελματικής εκπαίδευσης των νέων ανθρώπων που καλύπτουν όλες τις φάσεις της εκπαίδευσης και προετοιμάζουν τους νέους για εργασία, όπως αρχική εκπαίδευση (σχολική και μαθητεία), ετήσιες συμβάσεις και συνεχιζόμενη επαγγελματική κατάρτιση.

Παράλληλα, τα Μόνιμα Κέντρα Πληροφόρησης και Καθοδήγησης (PAIO) είναι ανοιχτά σε νέους ανθρώπους ηλικίας 16-25 ετών και παρέχουν πληροφορίες για προγράμματα σπουδών. Τα Τοπικά Πρακτορεία ή Τοπικές Αποστολές (Missiones Locales), όπως ονομάζονται, είναι στη διάθεση των νέων ατόμων που εγκατέλειψαν το σχολείο χωρίς να συνάψουν σύμβαση απασχόλησης ή μαθητεία. Επιπλέον, το Κέντρο Πληροφοριών και Τεκμηρίωσης για νέους ανθρώπους (CIDJ) με διάφορα κέντρα ανά περιφέρεια, δέχεται νέους ανθρώπους και τους πληροφορεί για όλα τα προβλήματα της καθημερινής ζωής.

Τελευταία, επίσης, δημιουργήθηκαν τοπικά συμβούλια για θέματα ανώτατης εκπαίδευσης, στα οποία συμμετέχουν εκπρόσωποι του κράτους, των ανώτατων σχολών-πανεπιστημίων και της δημόσιας ζωής.

Η Γαλλία έχει αναλάβει δράση και στο θέμα της συνεχούς εκπαίδευσης και μάλιστα της εκπαίδευσης των ενηλίκων με την ύπαρξη των Γκρετά (Gretá). Τα Greta είναι ένα σύνολο δημόσιων τοπικών εκπαιδευτικών ιδρυμάτων που συγκεντρώνουν άτομα με ικανότητες και υλικούς πόρους, για να οργανώσουν προγράμματα-δράσεις για τη δια βίου εκπαίδευση των ενηλίκων. Η πρωτοβουλία ύπαρξης και δημιουργίας, καθώς και χρηματοδότησης αυτών των ιδρυμάτων οφείλεται στους δήμους των 27 πόλεων, όπου εδρεύουν τα Γκρετά.

Οι δήμοι στη Γαλλία, εκτός της συντήρησης των κτιρίων και των αμοιβών του τεχνικού προσωπικού, προσφέρουν διάφορες σημαντικές συμπληρωματικές σχολικές υπηρεσίες, με προσωπικό αμειβόμενο από το δημοτικό προϋπολογισμό. Αυτές κυρίως είναι:

· τα σχολικά εστιατόρια, που παρέχουν πρόγευμα, γεύμα και κολατσιό

· η φύλαξη των μικρών παιδιών τις ώρες εκτός σχολείου, νωρίς το πρωί και αργά το απόγευμα

· οι πολυήμερες εκδρομές εκπαιδευτικού περιεχομένου / παράλληλης διδασκαλίας

· τα κέντρα σχόλης ή δημιουργικής απασχόλησης (Centres Aérés ή Centres de Loisirs), τα οποία δέχονται παιδιά 4-15 ετών κυρίως τις απογευματινές ώρες με δραστηριότητες καλλιτεχνικές, αθλητικές και πολιτιστικές

· η απογευματινή μελέτη στα σχολεία, διευθυνόμενη (etudes dirigées) ή απλώς επιτηρούμενη (etudes surveillées) από τους δασκάλους του σχολείου

· τα δημοτικά «φροντιστήρια» που στεγάζονται στα λεγόμενα «σπίτια γειτονιάς» (maisons de quartier) και απευθύνονται σε αδύνατους μαθητές μη προνομιούχων γειτονιών κάθε δήμου.

Πίνακας 5 : Συμπληρωματικές σχολικές υπηρεσίες που προσφέρει η Τ.Α. στη Γαλλία

Επιπλέον, παρατηρείται έντονη κινητοποίηση των νομαρχιακών συμβουλίων προς την κατεύθυνση της διοργάνωσης προγραμμάτων καταπολέμησης της σχολικής αποτυχίας, ενός φαινομένου που ταλανίζει χρόνια την εκπαιδευτική κοινότητα της Γαλλίας.

4.6. Χρηματοδότηση των σχολικών αναγκών και δραστηριοτήτων

Οι δαπάνες του κράτους για την εκπαίδευση εκπροσωπούν το 7% του εθνικού πλούτου στη Γαλλία. Το κράτος έχει αναλάβει τη χρηματοδότηση για την εκπαίδευση κατά 65%, από το οποίο το 57,5% καλύπτεται από το Υπουργείο Εθνικής Παιδείας και Θρησκευμάτων και το υπόλοιπο από τα άλλα υπουργεία.

Μετά από τις θεσμικές αλλαγές για αποκέντρωση της εκπαίδευσης, η τοπική αυτοδιοίκηση άρχισε να συμμετέχει πολύ πιο ενεργά. Αναλαμβάνει σήμερα σχεδόν το 20% της συνολικής χρηματοδότησης για την εκπαίδευση (Πίνακας 3). Για παράδειγμα το 2003 οι δαπάνες του κράτους για την εκπαίδευση άγγιξαν τα 111,3 δισεκατομμύρια € ή 7,1% του Ακαθάριστου Εγχώριου Προϊόντος (ΑΕΠ). Αυτό σημαίνει ότι 72 δισ. € χορήγησε το γαλλικό κράτος και 21,5 δισ € η τοπική αυτοδιοίκηση.

Η τοπική αυτοδιοίκηση δεν έχει το δικαίωμα να χρηματοδοτεί τα ιδιωτικά σχολεία της περιοχής της. Οι νομοί και οι περιφέρειες επιτρέπεται να παρέχουν χώρο και να δίνουν επιχορηγήσεις περιορισμένης εμβέλειας αντίστοιχα στα γυμνάσια και στις τάξεις γενικής παιδείας των λυκείων.

Τα σχολεία μπορούν να λαμβάνουν οικονομική βοήθεια από τις τοπικές αρχές, όπως είναι η κοινότητα, το διαμέρισμα ή η ακαδημία-περιφέρεια για διαχειριστικά έξοδα ή ως εγγύηση για δάνεια και γι’ άλλες περαιτέρω αγορές τεχνολογικού εξοπλισμού. Αυτή όμως η οικονομική βοήθεια από τις τοπικές αρχές τις περισσότερες φορές δεν καλύπτει τις ανάγκες των σχολείων για τα οποία είναι υπεύθυνες.

Τους μισθούς των εκπαιδευτικών, του διοικητικού προσωπικού και του προσωπικού καθοδήγησης και εποπτείας καλύπτει το κράτος. Οι τοπικές αρχές έχουν την ευθύνη για τις επενδυτικές και λειτουργικές δαπάνες και είναι κατανεμημένες σύμφωνα με τις αρμοδιότητές τους:

· Οι Περιφέρειες είναι υπεύθυνες για τα σχολεία ανώτερης δευτεροβάθμιας εκπαίδευσης (Lycées) και για τα περιφερειακά σχολεία ειδικής εκπαίδευσης.

· Τα Διαμερίσματα - νομοί για τα σχολεία κατώτερης δευτεροβάθμιας εκπαίδευσης (Colléges)

· Οι Κοινότητες για τους παιδικούς σταθμούς, τα νηπιαγωγεία και τα σχολεία βασικής εκπαίδευσης, δηλ. για την προσχολική και πρωτοβάθμια εκπαίδευση.

5. Αρμοδιότητες της Τοπικής Αυτοδιοίκησης στη Σουηδία

Η Σουηδία είναι μια από τις λίγες χώρες που ακολούθησαν πρωτοποριακή εκπαιδευτική πολιτική υιοθετώντας σταδιακά το αποκεντρωτικό μοντέλο εκπαίδευσης. Οι εκπαιδευτικές αλλαγές αποσκοπούσαν στην αύξηση της επιρροής των τοπικών παραγόντων στα κέντρα λήψης αποφάσεων σε θέματα παιδείας. Το κοινοβούλιο σταδιακά έχει μεταφέρει ορισμένες διοικητικές και άλλες αρμοδιότητες από το κέντρο στην περιφέρεια, στο σχολείο και στον εκπαιδευτικό. Με αυτόν τον τρόπο αυξάνεται η επιρροή της τοπικής αυτοδιοίκησης αρχικά και των εκπαιδευτικών μετέπειτα στη λήψη αποφάσεων που αφορούν το εκπαιδευτικό σύστημα.

Πιο συγκεκριμένα θα παρουσιαστούν οι αρμοδιότητες της τοπικής αυτοδιοίκησης, δηλ. των 289 δήμων (kommunetna), στους οποίους χωρίζεται η Σουηδία και θα κατατάξουμε τις ευθύνες τους σε έξι τομείς λειτουργίας και δράσης.

5.1. Ίδρυση και δημιουργία νέων σχολικών μονάδων

Οι τοπικές δημοτικές αρχές στον τομέα της ίδρυσης και δημιουργίας νέων σχολικών μονάδων καλύπτονται από τον Εκπαιδευτικό Νόμο του 1962. Σύμφωνα με αυτόν κάθε δημοτική αρχή έχει την υποχρέωση ίδρυσης ενός «βασικού σχολείου». Παρά τη ραγδαία πρόοδο του 1970 και 1980, οι τοπικές αρχές δεν ήταν ικανές να επεκτείνουν τις εγκαταστάσεις σε ικανοποιητικό και γρήγορο βαθμό. Το αποτέλεσμα ήταν να ψηφιστεί ένα νέο θεσμικό πλαίσιο που τέθηκε σε ισχύ το 1995, ισχύει ακόμη και ορίζει με αυστηρότερο τρόπο από παλιότερα τις υποχρεώσεις των τοπικών αρχών. Οι τελευταίες είναι υποχρεωμένες να εξασφαλίζουν χώρους φροντίδας για παιδιά ηλικίας 1-12 ετών που είτε είναι άτομα με ειδικές ανάγκες, είτε οι γονείς τους εργάζονται ή σπουδάζουν.

Όλες οι τοπικές αρχές έχουν την ευθύνη να εξασφαλίζουν σχολεία, όπου θα στεγαστεί η προσχολική αγωγή ή τα κέντρα ψυχαγωγίας και ελεύθερου χρόνου ή οι στέγες οικογενειακής ημερήσιας φροντίδας των παιδιών χωρίς υπερβολικά μεγάλη καθυστέρηση. Οι δήμοι, επίσης, έχουν την ευθύνη να παρέχουν ένα μέρος σε μια προσχολική τάξη για όλα τα παιδιά που συμπληρώνουν τον έκτο χρόνο της ηλικίας τους προετοιμάζοντάς τα για την είσοδό τους στο υποχρεωτικό πρωτοβάθμιο σχολείο.

Από το 2003, που ιδρύθηκε στη Σουηδία ένας καινούριος θεσμός, το Καθολικό Σχολείο Προσχολικής Αγωγής (Universal Pre-School), δημιουργήθηκε μια νέα υποχρέωση για την Τοπική Αυτοδιοίκηση. Παρόλο που ο θεσμός αφορά παιδιά ηλικίας 4 και 5 ετών που θα μπορούσαν να συμμετέχουν σ’ αυτό, παρακολουθώντας τρεις ώρες την ημέρα και πεντακόσιες είκοσι πέντε περίπου το χρόνο, πάντα σε εθελοντική-προαιρετική βάση, η παροχή του βαραίνει τους δήμους υποχρεωτικά. Έτσι, οι δήμοι είναι αρμόδιοι για την εύρεση ή και την ίδρυση ορισμένες φορές, όπως και τη συντήρηση χώρων, όπου θα στεγάζεται το νέο πρόγραμμα. Επιπρόσθετα, οι σχολικές εγκαταστάσεις για άτομα με σοβαρές μαθησιακές δυσκολίες υπάγονται στην ευθύνη της Τοπικής Αυτοδιοίκησης.

Γενικά, σε επίπεδο δήμου την ίδρυση, αισθητική (παρατηρούνται πολύ μεγάλες διαφορές από δήμο σε δήμο στην αντίληψη για την αισθητική των σχολικών κτηρίων) και συντήρηση των σχολικών μονάδων ή ακόμη και την εξασφάλιση διδακτηρίων για όλες τις βαθμίδες της εκπαίδευσης την αναλαμβάνει η Τοπική Αυτοδιοίκηση. Πιο συγκεκριμένα τη μελέτη και την τεχνική επίβλεψη έχει ο δημοτική αρχή, ενώ την ανέγερση του σχολικού κτηρίου αναλαμβάνει ιδιώτης ή εταιρεία μετά από διαγωνισμό. Στη συνέχεια ο δήμος λαμβάνει ένα είδος ενοικίου για τη χρήση των χώρων του από τις διάφορες σχολικές μονάδες.

5.2. Διοικητική οργάνωση των σχολικών μονάδων

Μέρος της φιλοσοφίας του σουηδικού εκπαιδευτικού συστήματος αποτελεί το γεγονός ότι το κράτος είναι αυτό που καθορίζει τους εθνικούς στόχους και τις κατευθυντήριες γραμμές για την εκπαίδευση. Η Βουλή ορίζει επίσης τις γενικές αρχές της διοίκησης του σχολείου. Έτσι, λεπτομερείς εντολές, οδηγίες και κανονισμοί δεν δίνονται στους δήμους και στα σχολεία, ώστε να υπάρχει όσο το δυνατόν περισσότερη και μεγαλύτερη ελευθερία να σχεδιάσουν το έργο τους.

Η κάθε προσχολική μονάδα διαμορφώνει ανεξάρτητα το πρόγραμμά της, το οποίο μπορεί να διαφέρει ριζικά μεταξύ δύο διαφορετικών δήμων. Πολύ συχνά, είναι οργανωμένη και συνδέεται στενά με την πρωτοβάθμια εκπαίδευση, δηλ. το υποχρεωτικό σχολείο, τα κέντρα ελεύθερου χρόνου και/ ή τα ιδρύματα προσχολικής αγωγής.

Όπως ήδη έχει αναφερθεί κάθε δήμος έχει την ευθύνη να εκθέσει τους γενικούς αντικειμενικούς στόχους για τα σχολεία του σε ένα τοπικό σχολικό εκπαιδευτικό πλάνο (skolplan), το οποίο θα πρέπει να υιοθετηθεί από το δημοτικό συμβούλιο. Το πλάνο αυτό θα περιγράφει συγκεκριμένα την οικονομική βοήθεια, την οργάνωση, την ανάπτυξη και την αξιολόγηση των σχολικών δραστηριοτήτων που θα υιοθετήσει ο δήμος για τις σχολικές μονάδες της περιοχής του. Οι δήμοι είναι υποχρεωμένοι να ακολουθούν και να αξιολογούν το σχολικό πλάνο συνεχώς και να εμπλουτίζουν τις κεντρικές αρχές στόχους με αναφορές στοιχείων και γεγονότων από την αξιολόγηση των εκπαιδευτικών δραστηριοτήτων.

Επιπρόσθετα, κάθε σχολείο πρέπει να καταστρώνει ένα σχέδιο δράσης, βασισμένο στο εθνικό πρόγραμμα σπουδών και τις τοπικές προτεραιότητες. Η κάθε σχολική μονάδα δείχνει σε αυτό το τοπικό σχέδιο δράσης με ποιο τρόπο θα επιτευχθούν οι στόχοι και πως οι δραστηριότητες θα σχεδιασθούν και να οργανωθούν. Οι διδακτικοί στόχοι τίθενται από τους δασκάλους σε συνεργασία με τους μαθητές. Οι μέθοδοι εργασίας έχουν αποφασισθεί στη βάση αυτών των στόχων σε συνδυασμό με τις ανάγκες και τις ικανότητες των μαθητών που σαφέστατα διαφέρουν (Πίνακας 7).

Ο διευθυντής του κάθε σχολείου μαζί με το διδακτικό και το υπόλοιπο προσωπικό είναι υποχρεωμένος να σχεδιάσει ένα τοπικό σχέδιο εργασίας ή ένα σχολικό πλάνο εργασίας (arbertsplan), το οποίο θα είναι βασισμένο στο εγκεκριμένο πρόγραμμα σπουδών, στους εθνικούς στόχους καθώς και στο τοπικό εκπαιδευτικό πλάνο (skolplan) των δήμων.

Το σχέδιο εργασίας πρέπει να ακολουθηθεί πιστά και τελικά να αξιολογηθεί. Κάθε σχολείο αρχικά και κάθε δήμος μετέπειτα επιβάλλεται να συντάξει μια έκθεση ποιότητας κάθε χρόνο, αξιολογώντας τα αποτελέσματά τους σε σχέση με τους εθνικούς στόχους και τις ανάγκες να βελτιωθούν τα προϊόντα της εκπαιδευτικής διαδικασίας. Παράλληλα, διεξάγονται ετήσιοι θεματικοί έλεγχοι από το Εθνικό Γραφείο Εκπαίδευσης του Σώματος Ποιοτικού Ελέγχου.

5.3. Διαδικασίες - όργανα λήψης και υλοποίησης αποφάσεων

Οι τοπικές κοινωνίες διαδραματίζουν καίριο ρόλο στο αποκεντρωτικό σύστημα της Σουηδίας. Και οι 289 δήμοι είναι εντελώς ανεξάρτητοι να επιλέξουν τον τρόπο με τον οποίο θα διευθύνουν τα σχολεία τους, σύμφωνα πάντα με τις εθνικές κατευθύνσεις που παρέχονται από το Υπουργείο Παιδείας.

Οι τοπικές αρχές έχουν τη συνολική ευθύνη για την υλοποίηση και την ανάπτυξη των εκπαιδευτικών δραστηριοτήτων μέσα στο σχολικό σύστημα. Ο Τοπικός Κυβερνητικός Νόμος του 1991 παρέχει στους δήμους την επιλογή να σχεδιάσουν τις οργανωτικές τους δομές στα θέματα της εκπαίδευσης με διαφορετικές επιτροπές που θα έχουν διαφορετικές περιοχές ευθυνών. Παρόλα αυτά, είναι αρκετά σύνηθες για το υποχρεωτικό σχολείο να υπάρχει μια επιτροπή για την παιδική ηλικία, η οποία θα είναι υπεύθυνη και για τα ίδια τα παιδιά και για τα προγράμματα παιδικής φροντίδας. Το ανώτερο δευτεροβάθμιο σχολείο και η εκπαίδευση ενηλίκων συνήθως υπάγονται στην επιτροπή εκπαίδευσης και κουλτούρας.

Η επιτροπή ή οι επιτροπές των δήμων που είναι υπεύθυνη/ες για τα σχολεία είναι υποχρεωμένες να εξασφαλίζουν, μεταξύ άλλων πραγμάτων, ότι:

· σχολικά και προσχολικά ιδρύματα είναι στη διάθεση των παιδιών των δημοτών και ότι παρέχονται ικανοποιητικές κτιριακές εγκαταστάσεις

· σχολεία, προσχολικά ιδρύματα και υπηρεσίες παιδικής φροντίδας του δήμου συνεργάζονται μεταξύ τους σε επίπεδο δραστηριοτήτων

· εκπαιδευτικοί με προσόντα και υπόλοιπο μη διδακτικό προσωπικό του σχολείου διορίζονται και τυγχάνουν ειδικής μετεκπαίδευσης-επιμόρφωσης που προσφέρεται ως υπηρεσία του σχολείου

· δημοτικές επιχορηγήσεις κατανέμονται για σχολικές / προσχολικές δραστηριότητες

Πίνακας 6 : Αρμοδιότητες δημοτικών επιτροπών παιδείας στη Σουηδία

Στην πραγματικότητα, είναι ευθύνη των τοπικών δημοτικών επιτροπών να ερευνήσουν αν τα σουηδικά σχολεία διατηρούν ανάλογο επίπεδο παροχής μόρφωσης σε ολόκληρη τη χώρα.

Κάθε δήμος είναι υπεύθυνος για την οργάνωση των σχολείων, το διδακτικό προσωπικό και τη διαχείριση των οικονομικών πόρων. Επίσης, για την υλοποίηση, την εκμετάλλευση και την αξιολόγηση των σχολικών δραστηριοτήτων πάντα με γνώμονα το πρόγραμμα σπουδών που έχει θεσμοθετήσει η Κυβέρνηση και η Βουλή της χώρας. Οι τοπικές αρχές απόκτησαν πλήρη υπευθυνότητα για τις δραστηριότητες των σχολείων το 1991, όταν ο κανονισμός του Κράτους για το διορισμό δασκάλων και διευθυντών καταργήθηκε και η αρμοδιότητα αυτή μεταφέρθηκε στην Τοπική Αυτοδιοίκηση.

Σε επίπεδο δήμου υπάρχει η Τοπική Σχολική Διεύθυνση, η οποία συγκροτείται κατ’ αναλογία με τα ποσοστά των πολιτικών φορέων-κομμάτων στις τοπικές εκλογές και είναι υπεύθυνη κυρίως για τη διοίκηση και λειτουργία των σχολείων. Στα καθήκοντά της ανήκουν η εξασφάλιση διδακτηρίων, η επεξεργασία σχολικών κανονισμών, η προκήρυξη ελεύθερων θέσεων, καθώς επίσης η σύσταση νέων θέσεων και ο διορισμός των δασκάλων (Πίνακας 7).

Την άνοιξη του 1976 το Κοινοβούλιο ψήφισε το λεγόμενο σχέδιο SIA (SIA – Skolans inre arbele = εσωτερική εργασία του σχολείου). Το SIA που άρχισε να ισχύει από το 1978, προβλέπει μια σειρά από καινοτομίες στη διοίκηση και την εσωτερική οργάνωση του σχολείου. Με το σχέδιο αυτό ενισχύεται θεσμικά και οργανωτικά η τοπική αυτοδιοίκηση, αφού τις παρέχονται περισσότερες αποκεντρωμένες αρμοδιότητες, δηλ. μεγαλύτερα περιθώρια στις δημοτικές αρχές κατά την πρόσληψη προσωπικού και την προμήθεια μέσων.

Οι δήμοι είναι οι κυριότεροι οργανωτές των προσχολικών δραστηριοτήτων για παιδιά ηλικίας 1-5 ετών. Προσχολικές δραστηριότητες και φροντίδα παιδιών ηλικίας σχολείου πρέπει να παρέχονται στο βαθμό που απαιτείται. Όλα τα παιδιά ηλικίας ενός έτους που οι γονείς τους εργάζονται ή σπουδάζουν ή τα ίδια αντιμετωπίζουν συγκεκριμένες ανάγκες άσχετα αν οι γονείς τους είναι απασχολημένοι ή όχι μπορούν να συμμετέχουν προαιρετικά σε τμήματα προσχολικών δραστηριοτήτων. Τα παιδιά που για σωματικούς, νοητικούς ή άλλους λόγους χρειάζονται ειδική υποστήριξη για την ανάπτυξή τους, δικαιούνται πάντα μια θέση σε μια δημόσια προσχολική τάξη ή σε ένα κέντρο ελεύθερου χρόνου, εάν οι ανάγκες τους δεν ικανοποιούνται με άλλο τρόπο.
Ολοκληρώνοντας το κεφάλαιο των αρμοδιοτήτων των τοπικών αρχών τουλάχιστον σε ό,τι αφορά την προσχολική εκπαίδευση αξίζει να τονιστεί κάτι πολύ σημαντικό. Κατά την περίοδο 2001-2003, ένας αριθμός μεταρρυθμίσεων εισήχθη στην προσχολική εκπαίδευση με σκοπό τη βελτιωμένη πρόσβαση σε παιδική φροντίδα για ομάδες που προηγούμενα δεν την είχαν. Ζητήθηκε από τις τοπικές αρχές να παρέχουν νέες θέσεις στα προσχολικά ιδρύματα ή στα κέντρα οικογενειακής ημερήσιας φροντίδας σε παιδιά ηλικίας 1-5 ετών, ακόμα και όταν οι γονείς τους είναι άνεργοι ή είναι σε γονική άδεια.

Και σε επίπεδο υποχρεωτικού σχολείου (πρωτοβάθμια και κατώτερη δευτεροβάθμια εκπαίδευση), αλλά και ανώτερου δευτεροβάθμιου σχολείου οι τοπικές αρχές-δήμοι έχουν την κύρια ευθύνη. Οι δήμοι είναι υποχρεωμένοι, σύμφωνα με το υπάρχον νομοθετικό πλαίσιο να παρέχουν μετα-υποχρεωτική εκπαίδευση, δηλ. ανώτερη δευτεροβάθμια για όλους τους μαθητές ηλικίας από 16 έως 19/20 ετών, που έχουν ολοκληρώσει το βασικό υποχρεωτικό σχολείο. Η συμμετοχή στις σπουδές είναι εθελοντική και χωρίς οικονομική επιβάρυνση.

Άτομα που ξεκινούν τις σπουδές τους μετά τα είκοσι μπορούν να ακολουθήσουν ανώτερες σπουδές μέσα στο δημόσιο σχολικό σύστημα για ενηλίκους. Περίπου το 98% των ατόμων που τελειώνουν το υποχρεωτικό σχολείο πηγαίνουν σε ανώτερο δευτεροβάθμιο σχολείο. Γενικά, αν και τα άτομα που υπερβαίνουν το εικοστό έτος της ηλικίας τους κανονικά δε δικαιούνται πλέον δευτεροβάθμιας εκπαίδευσης, οι δήμοι είναι υποχρεωμένοι να παρέχουν εκπαιδευτικές ευκαιρίες που ανταποκρίνονται στη ζήτηση και τις τοπικές ανάγκες.

Επιπρόσθετα, οι τοπικές αρχές φροντίζουν και για την εκπαίδευση των μαθητών με μαθησιακές δυσκολίες. Από το 1996 το υποχρεωτικό σχολείο για παιδιά με σοβαρές μαθησιακές δυσκολίες εντάσσεται στις υποχρεώσεις των δήμων. Οι μαθητές που το παρακολουθούν έχουν βασικά την ίδια ελεύθερη επιλογή σχολείου, όπως αυτοί που παρακολουθούν τα κανονικά υποχρεωτικά σχολεία. Παράλληλα, οι δήμοι παρέχουν και ανώτερη δευτεροβάθμια εκπαίδευση σε νέους ανθρώπους με διανοητικές δυσκολίες, που δεν είναι απόλυτα ικανοί να παρακολουθήσουν ένα κανονικό ανώτερο δευτεροβάθμιο σχολείο εξαιτίας της «υστέρησής» τους. Αυτή η εκπαίδευση διαρκεί τέσσερα χρόνια και μπορεί να ξεκινήσει στην ηλικία των είκοσι. Για μεγαλύτερα άτομα υπάρχουν παρόμοια εκπαιδευτικά προγράμματα στα πλαίσια της εκπαίδευσης ενηλίκων.

Η εκπαίδευση ενηλίκων είναι ένα δικαίωμα που παρέχεται στον κάθε πολίτη-δημότη και αποτελεί κύρια ευθύνη που βαραίνει τους δήμους. Δημοτική εκπαίδευση για ενήλικα άτομα υπάρχει από το 1968 σύμφωνα με το Σχολικό Εκπαιδευτικό Νόμο. Από το σχολικό έτος 1992-93 έχει περιληφθεί βασική-υποχρεωτική εκπαίδευση ενηλίκων, ανώτερη δευτεροβάθμια εκπαίδευση ενηλίκων και μετα-δευτεροβάθμια (τριτοβάθμια) εκπαίδευση ενηλίκων. Επίσης εκπαίδευση ενηλίκων με μαθησιακές δυσκολίες και βασική εκπαίδευση για τη σουηδική γλώσσα στους ενήλικες μετανάστες.

Γενικά, οι δήμοι πρέπει να προσφέρουν παροχές και ευκαιρίες τόσο για τη διεύρυνση των προσόντων, όσο και για τη δια βίου εκπαίδευση σε όλα τα μέλη τους. Όμως, αν και οι τοπικές αρχές είναι γενικά υπεύθυνες για όλα τα σχολεία, τα σχολεία της κοινότητας των Σάμι που κατάγονται από τους Λάπωνες (Sami-Lapp) μαζί με τα ειδικά σχολεία (επί παραδείγματι για παιδιά με περιορισμένη ακοή/όραση και/ή φυσική ανικανότητα) τίθενται υπό κρατική μέριμνα.

5.4. Επιλογή και αξιοποίηση του ανθρώπινου δυναμικού.

Η επιλογή ανθρώπινου δυναμικού στη Σουηδία γινόταν κατά βάση από την κεντρική κυβέρνηση. Οι δήμοι είχαν μόνο τη δυνατότητα να αξιοποιούν το διδακτικό προσωπικό, όπως αυτοί θεωρούσαν καλύτερα και να επεμβαίνουν στην επιλογή των ατόμων που εμπλέκονταν στην προσχολική αγωγή.

Σύμφωνα με τις νομοθετικές αλλαγές του 1991, όμως, η πλήρης ευθύνη για το διδακτικό προσωπικό μεταφέρθηκε από τις κεντρικές αρχές στις δημοτικές και τις τοπικές σχολικές αρχές, στις οποίες είχε δοθεί επίσης η πλήρης αρμοδιότητα για την οργάνωση και εκτέλεση σχολικών δραστηριοτήτων. Από το 1991 λοιπόν, οι εκπαιδευτικοί παύουν να είναι δημόσιοι υπάλληλοι και μετατρέπονται σε δημοτικούς εργαζόμενους. Οι δήμοι μέσω των διευθυντών των σχολείων είναι υπεύθυνοι, τόσο για την πρόσληψη και το διορισμό στα σχολεία ικανών εκπαιδευτικών, οι οποίοι έχουν επαρκώς εκπαιδευθεί για τα καθήκοντά τους, όσο και για την εξασφάλιση της ικανοποιητικής εξέλιξής τους. Στις αρμοδιότητες της τοπικής σχολικής διεύθυνσης επίσης, εκτός από τη σύσταση θέσεων και το διορισμό του διδακτικού προσωπικού υπάγεται και η προκήρυξη ελεύθερων θέσεων.

Από τα προηγούμενα γίνεται αντιληπτό ότι ο δήμος υπέχει θέση εργοδότη απέναντι στο προσωπικό του σχολείου. Αυτός ο κανόνας, μαζί με τον υψηλό ρυθμό γεννήσεων στη Σουηδία οδήγησε σε αριθμό ρεκόρ καινούριων θέσεων για παιδική φροντίδα. Ο μεγάλος αριθμός των εκπαιδευτικών που περίμεναν διορισμό περιορίστηκε και σήμερα ο αριθμός των θέσεων σε μεγάλο βαθμό προσαρμόζεται στις υπάρχουσες ανάγκες.

Υπάρχουν όμως και άλλοι άνθρωποι που ασχολούνται με την εκπαίδευση και δεν είναι απαραίτητα εκπαιδευτικοί. Ένα μέτρο για τη βελτίωση της ποιότητας της προσχολικής αγωγής και ταυτόχρονα της μείωσης του κόστους της είναι η απασχόληση από το δήμο μητέρων που έχουν κριθεί κατάλληλες για τη φροντίδα και άλλων παιδιών μαζί με τα δικά τους. Άλλο πρόγραμμα προσχολικής αγωγής αποτελεί η παρακολούθηση των παιδιών στα σπίτια υπεύθυνων ατόμων που είναι εγγεγραμμένοι ως «φροντιστές παιδιών» (childminders) και υπάγονται στο δήμο με σκοπό να προσέχουν τα παιδιά, όταν οι γονείς τους δουλεύουν ή σπουδάζουν ή όταν χρήζουν άμεσης φροντίδας λόγω ειδικών αναγκών. Επιπλέον, οι τοπικές αρχές διορίζουν παιδοκόμους στα ημερήσια οικογενειακά κέντρα, τα οποία δέχονται παιδιά από τη βρεφική ηλικία μέχρι την ηλικία των 10 ετών, οι οποίοι προσέχουν στην κατοικία τους μέχρι πέντε ξένα παιδιά.

Για το διδακτικό προσωπικό ισχύει ότι όσοι εργάζονται στα κέντρα ημερήσιας φροντίδας είναι απαραίτητο να έχουν ανώτερα δευτεροβάθμια προσόντα. Το ίδιο συμβαίνει και με τους δημοτικούς επιτηρητές παιδιών που συχνά έχουν παρακολουθήσει υποχρεωτικά μαθήματα εκπαίδευσης οργανωμένα από την ίδια την τοπική αρχή. Τέλος, οι δήμοι είναι υποχρεωμένοι να προσλαμβάνουν ειδικούς δασκάλους ξένων γλωσσών για παιδιά που έχουν άλλη μητρική γλώσσα, πλην της σουηδικής. Στην ίδια περίπτωση εμπίπτουν και οι ειδικοί καθηγητές για άτομα με ειδικές ανάγκες ή σοβαρές μαθησιακές δυσκολίες (INSET).

5.5. Διαμόρφωση προγραμμάτων συνδεδεμένων με τις ανάγκες της τοπικής κοινωνίας

Κάθε τοπική δημοτική αρχή είναι υπεύθυνη για την επίλυση των αναγκών που εμφανίζονται στην περιοχή της. Έχει την ελευθερία να επιλέξει τον τρόπο επίλυσης που θα την ωφελήσει περισσότερο. Κάθε δήμος έχει τη δική του οργάνωση, αλλά μια βασική αρχή που διέπει όλους τους δήμους είναι ότι οι ανάγκες πρέπει να αντιμετωπίζονται με τοπικές δηλ. ενδοκοινοτικές λύσεις, όσο αυτό είναι εφικτό.

Στη σουηδική κοινωνία οι γονείς εργάζονται πολλές ώρες ή ακόμα μελετούν πολλές ώρες για να ολοκληρώσουν τις σπουδές τους. Έτσι, προκύπτει η ανάγκη προσοχής και φροντίδας των παιδιών αυτών των γονιών κατά τις ώρες που αυτοί είναι απασχολημένοι. Οι τοπικές κοινότητες είναι πάλι παρούσες με διάφορα προγράμματα παιδικής φροντίδας. Η στέγη καθημερινής οικογενειακής φροντίδας (familjedaghem) περιλαμβάνει δημοτικούς επιτηρητές παιδιών που παρέχουν φροντίδα στα σπίτια τους όσο οι γονείς εργάζονται ή μελετούν. Τα παιδιά εγγράφονται και οι ώρες που παρακολουθούν διαφέρουν ώστε να προσαρμόζονται στο πρόγραμμα των γονιών. Η στέγη καθημερινής οικογενειακής φροντίδας συμπληρώνει τον «παιδικό σταθμό» και παρέχεται συγκεκριμένα σε παιδιά που για τον ένα ή τον άλλο λόγο πρέπει να συμμετέχουν σε μικρότερες ομάδες ή τυχαίνει να ζουν μακριά από την κοντινότερη προσχολική εγκατάσταση. Αυτή η εναλλακτική λύση είναι πιο συχνή σε αγροτικές περιοχές ή σε μικρές πόλεις παρά σε μητροπολιτικές περιοχές.

Το ανοιχτό νηπιαγωγείο (öppra fërskolan) είναι μια εναλλακτική στο κανονικό νηπιαγωγείο για τα παιδιά που οι γονείς τους είναι στο σπίτι κατά τη διάρκεια της ημέρας. Το ανοιχτό νηπιαγωγείο παρέχει καθημερινή οικογενειακή φροντίδα. Τα παιδιά μαζί με τους γονείς ή τους δημοτικούς επιτηρητές προσκαλούνται να συμμετέχουν σε παιδαγωγικές ομάδες δραστηριοτήτων. Τα ανοιχτά νηπιαγωγεία συνεργάζονται σε ορισμένες κατοικημένες περιοχές με δημόσια ιδρύματα, όπως οι υπηρεσίες κοινωνικής ευημερίας και οι υπηρεσίες μητρικής φροντίδας και φροντίδας της υγείας του παιδιού. Τα παιδιά δεν είναι εγγεγραμμένα και δεν τους ζητείται να παρακολουθούν τακτικά. Τα περισσότερα ανοιχτά νηπιαγωγεία παρέχονται δωρεάν. Σήμερα υπάρχουν περίπου χίλια ανοιχτά νηπιαγωγεία στη Σουηδία.

Ο Σουηδικός Εκπαιδευτικός Νόμος παρέχει το δικαίωμα της εκπαίδευσης και στους ενήλικες, δηλ. στα άτομα που έχουν συμπληρώσει το εικοστό έτος της ηλικίας τους και μετά. Υπάρχουν διάφορα είδη προγραμμάτων εκπαίδευσης ενηλίκων που διευθύνονται από τους δήμους. Ανάμεσα σ’ αυτά είναι η εκπαίδευση ενηλίκων (Komvux) και η εκπαίδευση ενηλίκων για ενήλικες με μαθησιακές δυσκολίες (Särvux).Επίσης, ένα μεγάλο μέρος της εκπαίδευσης ενηλίκων οργανώνεται πλην των δήμων και με τη συμβολή της διεύθυνσης απασχόλησης εργατικού δυναμικού, των διαφόρων εκπαιδευτικών ενώσεων και των εργατικών συνδικάτων.

Εκτός από το δημόσιο σχολικό σύστημα που προσφέρουν οι τοπικές αρχές στους ενήλικες υπάρχουν ακόμη δύο εθνικά σχολεία εκπαίδευσης ενηλίκων που διοικούνται από το κράτος. Το Σουηδικό Γραφείο για Ευέλικτη Μάθηση λειτουργεί ως συμπλήρωμα στα δημοτικά προγράμματα ενηλίκων για άτομα που δε μπορούν να παρακολουθήσουν στην πόλη που ζουν. Μέρος των σπουδών γίνεται εξ αποστάσεως καθώς και με τακτικές επισκέψεις των μαθητών στο σχολείο για οδηγίες και συμβουλές από τους καθηγητές.

Παράλληλα με την εκπαίδευση ενηλίκων που παρέχουν οι τοπικές κοινότητες στους κατοίκους τους προσφέρουν και προγράμματα μαθητείας. Τα προγράμματα μαθητείας αποτελούν πρωταρχική ευθύνη τόσο των δήμων όσο και των σχολείων. Μέχρι σήμερα, ανάλογα με τις ανάγκες που εμφανίζονται, έχουν εισαχθεί προγράμματα μαθητείας σε 35 δήμους. Επιπλέον από το 1997, σε ορισμένους δήμους γίνεται προσπάθεια δημιουργίας ενός νέου τύπου μαθητείας, το επίπεδο του οποίου πρόκειται να είναι ισάξιο με αυτό του εθνικού προγράμματος.

Ο θεσμός της εκπαίδευσης στο σπίτι είναι πολύ σπάνιο φαινόμενο στη Σουηδία και άμεσα συνδεδεμένο με το τοπικό σχολείο. Όποτε χρειάζεται οργανώνεται από την τοπική κοινότητα, το τοπικό σχολείο και τους γονείς που συνάπτουν ένα γραπτό συμβόλαιο για την παρακολούθηση των σχολικών μαθημάτων από το παιδί τους στο χώρο κατοικίας. Τη συνολική ευθύνη αναλαμβάνει το τοπικό σχολείο.

Άλλος τομέας δράσης της τοπικής αυτοδιοίκησης αποτελεί η παροχή του λεγόμενου προγράμματος «Σουηδικά για μετανάστες» (SFI). Τα προγράμματα αυτά είναι σχεδιασμένα για νέα ενήλικα άτομα μεταναστών από 16 ετών και πάνω που δε γνωρίζουν τη σουηδική γλώσσα και κοινωνία. Ουσιαστικά πρόκειται για βασική διδασκαλία των σουηδικών και για κατανόηση των βασικών αρχών της σουηδικής κοινωνίας. Τα προγράμματα αυτά μπορεί να οργανωθούν με διαφορετικούς τρόπους ανάλογα με το δήμο. Μπορεί όμως να προσφερθούν και από ιδιωτικούς φορείς. Στην αντίθετη πλευρά πολλοί δήμοι προσφέρουν στα παιδιά των οποίων η μητρική τους γλώσσα δεν είναι η σουηδική, προγράμματα βοήθειας στη μητρική τους γλώσσα με ειδικούς δασκάλους ξένων γλωσσών. Τα προγράμματα αυτά έχουν σκοπό να βοηθήσουν τα παιδιά να αναπτύξουν δημιουργική διγλωσσία και διπλή πολιτισμική ταυτότητα.

Οι τοπικές δημοτικές αρχές, άκρως ευαισθητοποιημένες σε παιδαγωγικά θέματα, εξοπλίζουν κατάλληλα τους εκπαιδευτικούς ή όλους όσους ασχολούνται με την παιδική φροντίδα. Οργανώνουν μαθήματα εκπαίδευσης, τα οποία παρακολουθούν οι δημοτικοί επιτηρητές παιδιών για να είναι ενήμεροι και πιο αποδοτικοί στη εργασία τους.

Η διάρκεια του σχολικού έτους σε ημέρες και η διάρκεια του σχολικού προγράμματος σε ώρες είναι καθορισμένα από την κεντρική εξουσία και ισχύουν για όλα τα σουηδικά σχολεία (Πίνακας 7). Όταν όμως δεν εξυπηρετούν ανάγκες η εκάστοτε κοινότητα έχει το δικαίωμα να τα τροποποιήσει. Οπότε συναντώνται διαφοροποιήσεις από δήμο σε δήμο. Επιπλέον, οι δήμοι πέρα τα εθνικά εκπαιδευτικά προφίλ που σχεδιάζονται από την κυβέρνηση για την εκπαίδευση, μπορούν να διαλέξουν να δημιουργήσουν τα δικά τους τοπικά προφίλ, τα οποία θα είναι σαφώς προσαρμοσμένα στις τοπικές ανάγκες και συνθήκες.

Ως συμπέρασμα θα μπορούσαμε να καταγράψουμε τη διαπίστωση ότι οι δήμοι πρέπει να παρέχουν μια περιεκτική συλλογή των εθνικών προγραμμάτων εκπαίδευσης, η οποία όμως θα εμπλουτίζεται με την εισαγωγή διάφορων τοπικών προγραμμάτων, που θα προσαρμόζονται στις εκάστοτε προτιμήσεις των μαθητών και γονέων. Εάν, ένας δήμος δεν είναι ικανός να παρέχει όλα τα προγράμματα για τα οποία είναι υπεύθυνος, η τοπική αρχή μπορεί να συνεργαστεί με άλλους δήμους.

5.6. Χρηματοδότηση των σχολικών αναγκών και δραστηριοτήτων

Το 1991 η κατανομή των ευθυνών για τα σχολεία μεταξύ του κράτους και των τοπικών αρχών άλλαξε με αποτέλεσμα να δοθεί στις τοπικές αρχές πλήρη διαχειριστική ευθύνη για τα σχολεία που διευθύνουν. Σύμφωνα με αυτό το σχέδιο άλλαξε και ο τρόπος χρηματοδότησης της εκπαίδευσης. Το κόστος της πια μοιράζεται μεταξύ του κράτους και των δήμων με ίση συμμετοχή.

Ο κρατικός προϋπολογισμός παρέχει στους δήμους ένα ποσό χρημάτων για να ανταποκριθούν στις ποικίλες τοπικές δραστηριότητες, μεταξύ των οποίων είναι και τα σχολεία. Έτσι, η κεντρική κυβέρνηση συνεισφέρει οικονομικά στις τοπικές αρχές μέσω επιχορηγήσεων. Οι κρατικές επιχορηγήσεις στους δήμους λαμβάνουν τη μορφή μιας μοναδικής γενικής επιχορήγησης, ως αποζημίωση για τη μεταφορά διαφόρων δημοσίων υπηρεσιών από το κράτος στη δικαιοδοσία της τοπικής αυτοδιοίκησης. Με τη βοήθεια των επιχορηγήσεων ζητείται από τους δήμους να παρέχουν συγκεκριμένες υποχρεωτικές υπηρεσίες. Το κράτος με την καταβολή τους έχει ως βασικό σκοπό αφενός να συμπληρώσει τον προϋπολογισμό του κάθε δήμου και αφετέρου να εξομοιώσει τις διαφορές μεταξύ των δήμων.

Όμως, η επιχορήγηση του κράτους δε σημαίνει χειραγώγηση της οικονομικής οργάνωσης του σχολείου. Οι δήμοι είναι ελεύθεροι να χρησιμοποιήσουν τα οικονομικά ποσά που τους διατίθενται για τις εκπαιδευτικές υπηρεσίες ή δραστηριότητες που οι ίδιοι επιλέγουν. Παρόλα αυτά, εάν ένας δήμος αδιαφορεί σοβαρά για τις υποχρεώσεις του ή αθετήσει ή αποτύχει στις υποχρεώσεις του σύμφωνα με το Σχολικό Νόμο ή τους κανονισμούς που εκδόθηκαν με βάση τον Εκπαιδευτικό Νόμο γεγονός το οποίο αποδεικνύεται μετά από έκθεση αξιολόγησης των αρμοδίων οργάνων του Υπουργείου Παιδείας. Σ΄ αυτήν την περίπτωση η κυβέρνηση αποστέλλει εγκύκλιο στο Δήμο με συγκεκριμένες παρατηρήσεις και κατευθύνσεις οι οποίες πρέπει να εφαρμοστούν. Σε ακραίες περιπτώσεις μη εφαρμογής των παραπάνω κατευθύνσεων το Υπουργείο προβαίνει σε νομοθετικές ρυθμίσεις που είναι δυνατό να συνδέονται με αφαίρεση αρμοδιοτήτων ή της εποπτείας συγκεκριμένων σχολικών μονάδων.

Οφείλουμε να σημειώσουμε εδώ ότι η εκπαίδευση στη Σουηδία είναι δωρεάν σε όλες τις βαθμίδες. Επίσης, σε όλους τους μαθητές παρέχονται δωρεάν η μεταφορά, τα μεσημεριανά γεύματα και το διδακτικό υλικό. Πιο συγκεκριμένα σήμερα η προσχολική αγωγή στη Σουηδία, αν και υπάγεται στο Υπουργείο Κοινωνικής Πρόνοιας, εντούτοις συντηρείται κατά κανόνα από τους δήμους. Για περισσότερες από τρεις δεκαετίες, η παιδική φροντίδα είναι θέμα προτεραιότητας για τις τοπικές αρχές της χώρας. Μεταρρυθμίσεις σ’ αυτόν τον τομέα έχουν λάβει όλο και αυξανόμενη υποστήριξη από τη Βουλή και αυτό έχει επιτρέψει σε διαδοχικές κυβερνήσεις να υλοποιούν τις πολιτικές που αρχικά σχεδιάστηκαν γύρω στις αρχές του 1970. Ο στόχος παραμένει ο ίδιος· να παρέχουν ποιοτική φροντίδα στα παιδιά, με πλήρη πρόσβαση σε όσα το ζητούν, η οποία θα διεξάγεται κυρίως υπό την επίβλεψη των δήμων και θα επιχορηγείται οικονομικά από το δημόσιο ταμείο.

Τα δημοτικά έξοδα για τη δημόσια φροντίδα των παιδιών καλύπτονται από κρατικές επιχορηγήσεις (περίπου το 1/5 του εισοδήματος των δήμων), τοπικά εισοδήματα φόρων και γονικά δίδακτρα. Οι περισσότερες εκπαιδευτικές δραστηριότητες πριν την υποχρεωτική εκπαίδευση, δηλ. η προσχολική αγωγή και τα προγράμματα φροντίδας των παιδιών χρηματοδοτούνται από τους δήμους, οι οποίοι επιβάλλουν δίδακτρα. Η παροχή αυτών των ιδρυμάτων λοιπόν είναι συνδεδεμένη οικονομικά με τους δήμους και τα δίδακτρα που πληρώνουν οι γονείς. Τα δίδακτρα που χρεώνονται δεν πρέπει να είναι υψηλότερα από το πραγματικό κόστος που επιφέρουν αυτές οι εκπαιδευτικές δραστηριότητες στους δήμους.

Ο Εκπαιδευτικός Νόμος ορίζει ότι οι τοπικές αρχές μπορεί να συμβάλλουν σε μη δημοτικά – ιδιωτικά – προσχολικά ιδρύματα, όπως και στη φροντίδα των παιδιών που βρίσκονται στις σχολικές ηλικίες, αν οι δραστηριότητές τους ικανοποιούν τις απαιτήσεις ποιότητας που εκτίθενται στο Νόμο και αν τα δίδακτρα δεν είναι υπερβολικά υψηλά.

Οι τοπικές αρχές πρέπει να παρέχουν επιχορηγήσεις για μη δημοτική φροντίδα των παιδιών, όπως για παράδειγμα εγγυήσεις από μια άλλη αρχήν πλην της τοπικής, ίσως από το διευθυντή. Περίπου 15% όλων των εγγεγραμμένων παιδιών που παρακολουθούν προσχολικές τάξεις συμμετέχουν σε μια δραστηριότητα, η οποία λειτουργεί κάτω από την επίβλεψη μη δημοτικών αρχών. Η πιο γνωστή μορφή τέτοιας μη δημοτικής αρχής είναι ο συνεταιρισμός γονέων.

Σε ανώτερο κύκλο σπουδών τώρα οι τάξεις των παιδιών συγκεντρώνονται σε μια κεντρική για την περιοχή σχολική μονάδα, δυναμικότητας 150-600 μαθητών, στην οποία οι μαθητές μεταφέρονται με έξοδα και μέριμνα της τοπικής αυτοδιοίκησης. Οι μαθητές της ανώτερης δευτεροβάθμιας εκπαίδευσης και οι φοιτητές της τριτοβάθμιας λαμβάνουν διάφορα χρηματικά επιδόματα με τη μορφή επιχορηγήσεων και δανείων.

Το 98% των μαθητών παρακολουθεί τα δημοτικά σχολεία, συνήθως στην περιοχή της κατοικίας τους. Ένα μέσο δημόσιο σχολείο έχει συνήθως 200 μαθητές. Υπάρχουν όμως και οι περιπτώσεις των ιδιωτικών σχολείων στη Σουηδία, που είναι εγκεκριμένα από την κεντρική κυβέρνηση και λειτουργούν στους δήμους παράλληλα με τα δημόσια σχολεία ως ιδρύματα μη κερδοσκοπικού χαρακτήρα.

Οι δήμοι πρέπει να παρέχουν οικονομικούς πόρους στα εγκεκριμένα, ανεξάρτητα, ιδιωτικά σχολεία που βρίσκονται στην περιοχή του ελέγχου τους μιας και είναι μέρος των αρμοδιοτήτων τους. Η οικονομική βοήθεια πρέπει να είναι ίση με εκείνη που λαμβάνουν τα δημόσια σχολεία πάνω σε μια βάση ποσοστού ανά μαθητή. Οι δημοτικές-κοινοτικές αρχές ωστόσο δεν επιθυμούν να χρηματοδοτήσουν καμιά μορφή ιδιωτικής εκπαίδευσης παράλληλα με τα δικά τους δημόσια σχολεία. Έτσι, η ελευθερία στην ίδρυση ιδιωτικών σχολείων είναι σημαντικά περιορισμένη.

Οι δήμοι είναι υπεύθυνοι για την καταβολή ενός ετήσιου ποσού που θα καλύπτει τα έξοδα του σχολείου, στο οποίο θα παρακολουθεί μαθητής που διαμένει στο δήμο αυτό, αλλά για κάποιο λόγο αποφασίζει να παρακολουθήσει ένα δημόσιο σχολείο σε μια άλλη κοινότητα ή σε ένα κυβερνητικά αποδεκτό ιδιωτικό σχολείο.

Οι δήμοι πρέπει να αποζημιώσουν τα ανεξάρτητα σχολεία που έχουν εγκριθεί από το Εθνικό Γραφείο Εκπαίδευσης για να παρέχουν υποχρεωτική εκπαίδευση σε ποσοστό 75% του μέσου κόστους ανά μαθητή του κοινοτικού σχολείου. Το ίδιο ισχύει και για τα ανεξάρτητα σχολεία σε ανώτερο δευτεροβάθμιο επίπεδο αν και το ποσοστό αποζημίωσης δεν είναι τόσο υψηλό. Τα ιδιωτικά σχολεία παλιότερα είχαν το δικαίωμα να χρεώνουν λογικά δίδακτρα στους γονείς των παιδιών που παρακολουθούσαν τις τάξεις τους, επιπρόσθετα από τα δημοτικά ποσά που λάμβαναν από την κυβέρνηση. Σήμερα όμως ο Νόμος δεν επιτρέπει να χρεώνονται δίδακτρα διδασκαλίας σε σχολεία που διοικούνται από τους δήμους. Το ίδιο ισχύει και για τα ιδιωτικά σχολεία που παρέχουν υποχρεωτική εκπαίδευση, αφού όλα τα κόστη τους καλύπτονται από το δήμο.

Καμιά επιχορήγηση δε θα πληρωθεί όμως από τις δημοτικές αρχές, αν η δραστηριότητα του ανεξάρτητου σχολείου είναι ολοφάνερα επιζήμια στο σχολικό σύστημα του δήμου, όπου το σχολείο βρίσκεται ή αν το ιδιωτικό σχολείο χρεώνει δίδακτρα για τη διδασκαλία. Η επιχορήγηση πρέπει να είναι καθορισμένη σύμφωνα με το πρόγραμμα του σχολείου και την ανάγκη του μαθητή στην ίδια βάση, όπως συμβαίνει και με τους δήμους όταν κατανέμουν τους οικονομικούς πόρους στα δικά τους σχολεία.

Οι συνολικές εκπαιδευτικές δαπάνες της Σουηδίας για το 1998 ανήλθαν περίπου στα 145 δισεκατομμύρια σουηδικές κορόνες (SEK), δηλ. γύρω στο 7,8% του Ακαθάριστου Εθνικού Προϊόντος (ΑΕΠ). Την ίδια χρονιά τα ακαθάριστα έξοδα του σουηδικού κράτους πιο συγκεκριμένα για την παιδική φροντίδα επί παραδείγματι ανήλθαν στο ποσό των 39.000 εκατομμυρίων σε σουηδικές κορώνες, το οποίο αντιστοιχεί στο 15% του συνολικού κόστους των τοπικών αρχών. Το 2003 τώρα, λίγο πιο πρόσφατα, η παιδική φροντίδα στοίχισε 43.000 εκατομμύρια σουηδικές κορόνες, δηλ. 16,5% του συνολικού κόστους των τοπικών αρχών ή περίπου το 2% του σουηδικού ΑΕΠ. Τα δίδακτρα των γονέων δικαιολογούν μόνο ένα μικρό ποσοστό λιγότερο και από το 17% του ακαθάριστου κόστους. Οι τοπικές αρχές από μόνες τους αποφασίζουν πόσο μεγάλα δίδακτρα θα πληρώνουν οι γονείς και πώς ακριβώς θα είναι δομημένο το σύστημα των διδάκτρων. Ως αποτέλεσμα, τα δίδακτρα ποικίλλουν σημαντικά από περιοχή σε περιοχή.

Οι δήμοι με τις νέες μεταρρυθμίσεις του 2000 είναι ελεύθεροι να επιλέξουν αν θα κάνουν εθελοντική εισαγωγή για την τοποθέτηση μέγιστης τιμής διδάκτρων στην προσχολική και νηπιακή εκπαίδευση ή όχι. Για τους δήμους που τελικά θα υιοθετήσουν αυτό το νέο σύστημα θα δέχονται κρατική αποζημίωση για απώλεια εισοδήματος και επιχορηγήσεις για την είσοδο μέτρων που θα διαβεβαιώνουν ότι δε θα υπάρχει καμιά πτώση στη συνολική ποιότητα. Κατά τον πρώτο χρόνο λειτουργίας του προγράμματος, 288 από τις 290 τοπικές αρχές της χώρας, εισήγαγαν ένα τέτοιο όριο διδάκτρων, και οι υπόλοιπες συμμετείχαν αμέσως μετά στο σύστημα.

Το ανώτατο όριο διδάκτρων δεν έχει προκαλέσει καμιά χειροτέρευση στα ήδη υπάρχοντα επίπεδα της παιδικής φροντίδας. Η κρατική επιχορήγηση που έχει δοθεί στις τοπικές αρχές για να σιγουρέψει την ποιότητα των υπηρεσιών τους σημαίνει ότι η αναλογία προσωπικού έχει διατηρηθεί. Σύμφωνα με τις αξιολογήσεις που διεξήχθησαν από το Εθνικό Γραφείο Εκπαίδευσης, οι ώρες που ξοδεύονται στα προσχολικά ιδρύματα και τα κέντρα ελεύθερου χρόνου δεν έχουν αυξηθεί, παρά το γεγονός ότι τα δίδακτρα δεν είναι πλέον συνδεδεμένα με τη διάρκεια της παρακολούθησης των παιδιών.

Για περαιτέρω βελτίωση των επιπέδων των σχολείων πρόκειται να δοθούν στις τοπικές αρχές κρατικές επιχορηγήσεις προορισμένες για την είσοδο πρόσθετων δασκάλων προσχολικής αγωγής καθώς και άλλου εκπαιδευτικού προσωπικού. Το ποσό των 1.000 εκατομμυρίων σουηδικών κορωνών έχει διατεθεί για το συγκεκριμένο σκοπό μόνο το 2005 και ένα πρόσθετο ποσό 2000 εκατομμυρίων σουηδικών κορωνών ανά χρόνο για τα έτη 2006 και 2007. Τα χρήματα που θα δοθούν θα είναι ενσωματωμένα στη γενική κυβερνητική επιχορήγηση (Πίνακας 3). Υπολογίζεται ότι αυτό θα μειώσει το μέγεθος των σχολικών τάξεων σε ένα μέσο όρο 15 παιδιών με 3 μέλη προσωπικού πλήρους απασχόλησης.

ΑΞΙΟΠΟΙΗΣΗ ΤΗΣ ΕΥΡΩΠΑΪΚΗΣ ΕΜΠΕΙΡΙΑΣ ΑΠΟ ΤΗΝ ΤΟΠΙΚΗ ΑΥΤΟΔΙΟΙΚΗΣΗ ΣΤΗΝ ΕΛΛΑΔΑ

6. Ενδιαφέροντα συγκριτικά συμπεράσματα από την ευρωπαϊκή πραγματικότητα

Από την παραπάνω παρουσίαση των επιμέρους αρμοδιοτήτων της Τοπικής Αυτοδιοίκησης σε τρεις ευρωπαϊκές χώρες διαφαίνονται οι σημαντικές διαφοροποιήσεις στη διοικητική λειτουργία αυτών των εκπαιδευτικών συστημάτων, αλλά και η διαμόρφωση συγκεκριμένων τάσεων και προσανατολισμών στο ευρύτερο ευρωπαϊκό περιβάλλον. Η κριτική προσέγγιση αυτών των τάσεων απαιτεί μια συγκριτική παρουσίαση ορισμένων δομικών χαρακτηριστικών των ευρωπαϊκών εκπαιδευτικών συστημάτων.

Πρώτο αξιοσημείωτο στοιχείο είναι η αυξανόμενη τάση λειτουργικής και παιδαγωγικής αυτονομίας των σχολικών μονάδων (Πίνακας 7). Αναλυτικότερα σε βασικά θέματα της διδασκαλίας όπως η επιλογή σχολικών εγχειριδίων και μεθόδων διδασκαλίας στις περισσότερες ευρωπαϊκές χώρες (πλην Ελλάδας, Κύπρου και Λουξεμβούργου) οι ευθύνες επιλογής έχουν μεταφερθεί στη σχολική μονάδα. Ανάλογη τάση παρατηρείται την τελευταία δεκαετία σε θέματα όχι μόνο κατανομής του διδακτικού προσωπικού αλλά και πρόσληψής του είτε με ευθύνη του Διευθυντή του σχολείου είτε με τη συνδρομή της Τοπικής Αυτοδιοίκησης. Αντίθετα σε θέματα καθορισμού του αριθμού των θέσεων των εκπαιδευτικών και επιλογής των Διευθυντών η αυτονομία των σχολείων είναι περιορισμένη (όταν γίνεται σε συνεργασία με την Τοπική Αυτοδιοίκηση) ή ανύπαρκτη (όταν οι αποφάσεις λαμβάνονται σε κεντρικό επίπεδο). Στο ζήτημα της διαχείρισης των οικονομικών πόρων παρατηρείται μια τάση πλήρους ή μερικής αυτονομίας σε θέματα εξόδων λειτουργίας των σχολείων και αγοράς εξοπλισμού αντίστοιχα, ενώ στο θέμα των σχολικών κτηρίων (ίδρυση, επισκευή κ.τ.λ.) η αυτονομία των σχολείων είναι μηδαμινή. Τέλος στην οργάνωση και διαχείριση του σχολικού χρόνου υπάρχει αυτονομία στην κατανομή των γνωστικών αντικειμένων κατά τη διάρκεια της εβδομάδας και αυξανόμενη αυτονομία στην έναρξη και λήξη των μαθημάτων. Παραμένει όμως στις περισσότερες χώρες ο καθορισμός σε κεντρικό επίπεδο του αριθμού των ημερών ανά έτος, των ωρών ανά έτος, εβδομάδα και γνωστικό αντικείμενο παρότι στα δύο τελευταία υπάρχουν τάσεις περιορισμένης αυτονομίας.

Πίνακας 7 : Αυτονομία των σχολείων πρωτοβάθμιας εκπαίδευσης

Πίνακας 8 : Συμμετοχή στη λήψη αποφάσεων για τον καθορισμό του συνολικού ποσού που προορίζεται για τα σχολεία υποχρεωτικής εκπαίδευσης

Δεύτερη ενδιαφέρουσα παράμετρος στη συγκριτική θεώρηση των ευρωπαϊκών εκπαιδευτικών συστημάτων είναι η συμμετοχή στη λήψη αποφάσεων για τον καθορισμό του συνολικού ποσού των δημοσίων δαπανών που προορίζεται για τα σχολεία υποχρεωτικής εκπαίδευσης. Από την προσεκτική ανάγνωση των τριών σχημάτων του Πίνακα 8 εξάγεται το συμπέρασμα ότι στο ζήτημα του καθορισμού των δαπανών για το διδακτικό προσωπικό η συμμετοχή στη λήψη αποφάσεων παραμένει (σε πολλές χώρες ) σε κεντρικό επίπεδο, με κύριες εξαιρέσεις τις Σκανδιναβικές χώρες και τη Μεγάλη Βρετανία στις οποίες η συμμετοχή στη λήψη ανάλογων αποφάσεων γίνεται σε τοπικό επίπεδο. Αντίθετα είναι εμφανής η αποκεντρωτική τάση (συμμετοχή σε τοπικό επίπεδο ή σε τοπικό και κεντρικό επίπεδο) σε θέματα δαπανών της υποχρεωτικής εκπαίδευσης που συνδέονται με τις αμοιβές του μη διδακτικού προσωπικού, τους λειτουργικούς πόρους, την κινητή και κυρίως την ακίνητη περιουσία.

Ένα τρίτο ζήτημα που έχει ενδιαφέρον να παρουσιαστεί και να αντιμετωπιστεί κριτικά είναι όχι απλά η δυνατότητα αλλά κυρίως η αυτονομία των σχολικών μονάδων υποχρεωτικής εκπαίδευσης να αναζητούν και να διαχειρίζονται πόρους από ιδιωτικές πηγές χρηματοδότησης. Από την προσεκτική μελέτη του Πίνακα 9 διαπιστώνεται αρχικά η ποικιλία των ιδιωτικών μορφών χρηματοδότησης των σχολείων (δωρεές, χορηγίες, δάνεια, παροχή υπηρεσιών κτλ.) και των τρόπων αξιοποίησής τους. Τα ενδιαφέροντα στοιχεία είναι εκτός των άλλων η παροχή πλήρους ή έστω περιορισμένης αυτονομίας στις περισσότερες χώρες (με ελάχιστες εξαιρέσεις όπως η Ελλάδα) για τη διαχείριση τέτοιων κεφαλαίων καθώς και η αυξανόμενη τάση μεταβίβασης της λήψης ανάλογων αποφάσεων στην Τοπική Αυτοδιοίκηση (με χαρακτηριστική περίπτωση την Κύπρο).

Πίνακας 9:Αυτονομία των δημόσιων σχολείων σε θέματα ιδιωτικών χρηματοδοτήσεων

7. Προτάσεις δημιουργικής αξιοποίησης της ευρωπαϊκής εμπειρίας στην ελληνική πραγματικότητα

Από τη μελέτη του ρόλου της Τοπικής Αυτοδιοίκησης σε σύγχρονα ευρωπαϊκά εκπαιδευτικά περιβάλλοντα διαφαίνεται η αναγκαιότητα ενεργότερης παρουσίας της στα εκπαιδευτικά δρώμενα της Ελλάδας. Μια τέτοια παρουσία μπορεί να περιλαμβάνει ανάμεσα σε άλλες και τις παρακάτω πρωτοβουλίες – δυνατότητες :

α). Υποβολή τεκμηριωμένων προτάσεων για την ίδρυση σχολείων και ουσιαστική συμμετοχή στην ανέγερση των σχολικών κτηρίων. Πιο συγκεκριμένα από τη μελέτη των παραπάνω ευρωπαϊκών εκπαιδευτικών συστημάτων διαπιστώθηκε ότι σε καμία χώρα δεν υφίσταται κεντρικός οργανισμός ανέγερσης σχολικών κτηρίων (όπως ο Οργανισμός Σχολικών Κτηρίων (ΟΣΚ) στην Ελλάδα) αλλά την κύρια ευθύνη της μελέτης, της τεχνικής επίβλεψης αλλά και της διαχείρισης των σχετικών οικονομικών πόρων έχει η Τοπική Αυτοδιοίκηση. Ένας ανάλογος ρόλος είναι απαραίτητο να δοθεί (με αλλαγή του νομοθετικού πλαισίου) στην Ελληνική Τοπική Αυτοδιοίκηση για να επιταχυνθούν οι διαδικασίες εύρεσης κατάλληλων χώρων αλλά και υποβολής πολλών και διαφορετικών μελετών προσαρμοσμένων στην αισθητική και τις ανάγκες της τοπικής κοινωνίας.

β). Ενεργότερος ρόλος των Δήμων στην προσχολική αγωγή με τη δημιουργία ποικίλων εκπαιδευτικών κέντρων για τα παιδιά ηλικίας ενός - πέντε ετών. Ειδικότερα προτείνεται αρχικά η ίδρυση Κέντρων Παιδικής Φροντίδας για παιδιά προ-νηπιακής ηλικίας των οποίων οι γονείς εργάζονται πολλές ώρες. Εξίσου σημαντική είναι η ίδρυση Ανοιχτών Ολοήμερων Νηπιαγωγείων όπου ακολουθώντας ευέλικτο ωράριο θα μπορούν οι γονείς να αφήνουν τα παιδιά τους για κάποιες ώρες ακόμα κι όταν δεν εργάζονται. Προέκταση αυτού του θεσμού στην ηλικία του Δημοτικού σχολείου μπορεί να είναι τα Εκπαιδευτικά Κέντρα Ψυχαγωγίας - Ελεύθερου χρόνου όπου τα παιδιά θα αξιοποιούν δημιουργικά τον ελεύθερο χρόνο τους μέσα από δραστηριότητες αθλητικές, καλλιτεχνικές κτλ.. Για τα κέντρα αυτά μπορούν να διατεθούν κρατικοί πόροι, να αξιοποιηθούν ευρωπαϊκά προγράμματα αλλά και να υπάρχει οικονομική συμμετοχή των γονέων ανάλογα με τις οικονομικές τους δυνατότητες.

γ). Καθιέρωση της θεσμοθετημένης συμμετοχής των Δήμων σε σημαντικές μορφές παροχής εκπαιδευτικών υπηρεσιών. Τέτοιες είναι αρχικά η ανάπτυξη εκπαιδευτικών δομών παροχής τεχνικής εκπαίδευσης σε τοπικό επίπεδο. Αυτό μπορεί να πραγματοποιηθεί με την παροχή στους Δήμους της δυνατότητας λειτουργίας τεχνικών σχολών με ειδικότητες προσαρμοσμένες στις τοπικές οικονομικές και επιχειρηματικές ανάγκες. Ένα πρώτο βήμα προς αυτήν την κατεύθυνση θα ήταν η μεταφορά των σχολών μαθητείας (του ΟΑΕΔ ) στην ευθύνη των Δήμων.

Ανάλογης σημασίας νομοθετική ρύθμιση θα είναι αυτή που δίνει τη δυνατότητα στους Δήμους για παροχή τόσο μετα-δευτεροβάθμιας εκπαίδευσης όσο και εκπαίδευσης ενηλίκων. Η πρώτη μπορεί να παρέχεται σε επίπεδο Δημοτικών Ινστιτούτων Επαγγελματικής Κατάρτισης (ΙΕΚ) για νέους ηλικίας 17 ετών και άνω ενώ η δεύτερη αφορά όλους τους πολίτες-δημότες (δια βίου εκπαίδευση) και περιλαμβάνει ποικίλα εκπαιδευτικά προγράμματα που μπορούν να πραγματοποιηθούν σε συνεργασία με Πανεπιστημιακά Τμήματα, Επιστημονικούς Φορείς, Εκπαιδευτικές Ενώσεις κτλ. Τέλος στις προηγούμενες εκπαιδευτικές πρωτοβουλίες μπορεί να ενταχθεί και να αποτελέσει πεδίο εκπαιδευτικής δραστηριοποίησης και κοινωνικής προσφοράς της Τοπικής Αυτοδιοίκησης η εκπαίδευση των ατόμων με ειδικές ανάγκες .

 δ). Ουσιαστικότερο ενδιαφέρον των Δημοτικών Συμβουλίων για τα εκπαιδευτικά ζητήματα της περιοχής τους. Διαμόρφωση από τη Δημοτική Επιτροπή Παιδείας στην αρχή κάθε εκπαιδευτικής περιόδου συγκεκριμένου Εκπαιδευτικού Πλάνου για την οργάνωση, την επιτυχή λειτουργία, την οικονομική στήριξη των τοπικών εκπαιδευτικών μονάδων και προγραμμάτων, το οποίο εγκρίνεται από το Δημοτικό συμβούλιο. Συνεργασία με τους διευθυντές και το εκπαιδευτικό προσωπικό των σχολείων για την αποτελεσματικότερη εφαρμογή του πλάνου αυτού. Υποβολή έκθεσης ποιότητας στο τέλος του σχολικού έτους προς το Δημοτικό Συμβούλιο από τη Δημοτική Επιτροπή Παιδείας για τα αποτελέσματα της εφαρμογής του Εκπαιδευτικού Πλάνου του Δήμου.

ε). Διεύρυνση των δυνατοτήτων χρηματοδότησης των σχολικών μονάδων και των εκπαιδευτικών προγραμμάτων των Δήμων :

· μέσα από τη μεταφορά πόρων από την κρατική φορολογία στους δήμους αποκλειστικά όμως, για θέματα εκπαίδευσης.

· μέσα από τη σύνδεση της χρηματοδότησης των δήμων από το κρατικό προϋπολογισμό με τον αριθμό των μαθητών αλλά και των σχολικών μονάδων κάθε δήμου.

· μέσα από την παροχή ποικίλων εκπαιδευτικών και επιμορφωτικών υπηρεσιών (π.χ. σεμινάρια πιστοποίησης προσόντων ή δεξιοτήτων σε θέματα γλωσσομάθειας, υπολογιστών κ.τ.λ.).

· Μέσα από την ανάληψη πρωτοβουλιών για την αναζήτηση επιχορηγήσεων προς τα σχολεία ή τα εκπαιδευτικά προγράμματα των δήμων από ποικίλους τοπικούς φορείς.(χορηγίες, αξιοποίηση περιουσίας σχολείων κτλ.)

Τέλος είναι απαραίτητη η υποβολή Σχεδίων Διαχείρισης Κεφαλαίων από την Τοπική Αυτοδιοίκηση προς τις σχολικές μονάδες, διαμόρφωση κριτηρίων χρηματοδότησης των σχολείων, παροχή συμβουλών και υποστήριξης για την οικονομική διαχείριση των σχολικών κεφαλαίων.

Στ). Παρέμβαση προς την πολιτεία (ΥΠΕΠΘ) για αλλαγή του θεσμικού πλαισίου με στόχο την ουσιαστική συμμετοχή της Τοπικής Αυτοδιοίκησης στον εμπλουτισμό των Προγραμμάτων Σπουδών. Αυτό σημαίνει παροχή δυνατότητας ένα μέρος (30%)του Προγράμματος Σπουδών των σχολείων να διαμορφώνεται από τις δημοτικές επιτροπές παιδείας και τις σχολικές μονάδες με στόχο τη σύνδεσή τους με τις πνευματικές, οικονομικές και κοινωνικές ανάγκες των τοπικών κοινωνιών. Αυτή η εξέλιξη επιβάλλει τη συνεργασία γι’ αυτό το ζήτημα με επιστημονικούς, οικονομικούς και κοινωνικούς φορείς σε τοπικό επίπεδο αλλά και ενίσχυση τόσο του δημοκρατικού χαρακτήρα των Επιτροπών Παιδείας (άμεση εκλογή από την τοπική κοινωνία κατά τη διάρκεια των δημοτικών εκλογών μέσα από ενιαίο ψηφοδέλτιο) όσο και του επιστημονικού τους χαρακτήρα μέσω της στελέχωσης με υψηλού επιπέδου επιστημονικό δυναμικό.

B Βέλγιο, B fr Βέλγιο – Γαλλόφωνη Κοινότητα, B de Βέλγιο – Γερµανόφωνη Κοινότητα, B nl Βέλγιο – Φλαµανδική Κοινότητα, DK Δανία, D Γερµανία, EL Ελλάδα, E Ισπανία, F Γαλλία, IRL Ιρλανδία, I Ιταλία, L Λουξεµβούργο, NL Ολλανδία, A Αυστρία, P Πορτογαλία, FIN Φινλανδία, S Σουηδία, UK Ηνωµένο Βασίλειο, UK (E/W) Αγγλία και Ουαλία, UK (NI) Βόρεια Ιρλανδία, UK (SC) Σκωτία, IS Ισλανδία, LI Λιχτενστάιν, NO Νορβηγία, BG Βουλγαρία, CZ Τσεχική Δηµοκρατία, EE Εσθονία, CY Κύπρος, LV Λετονία, LT Λιθουανία, HU Ουγγαρία, MT Μάλτα, PL Πολωνία, RO Ρουµανία, SI Σλοβενία, SK Σλοβακία.

